title: Żydowska Organizacja Bojowa

text: Nuorisojärjestöt eivät päässeet sopuun poliittisten puolueiden kanssa ja perustivat ŻOB:n itse 28. heinäkuuta 1942. Tuore järjestö lähetti heti tiedustelijoita Varsovan arjalaiselle puolelle aseiden hankkimiseksi ja yhteyden solmimiseksi puolalaiseen vastarinta-armeijaan, Armia Krajowaan. Puolalaiset olivat kuitenkin haluttomia jakamaan vähäisiä asevarastojaan juutalaisten kanssa, eivätkä ŻOB:n ponnistelut juurikaan tuottaneet tulosta.


title: Żydowska Organizacja Bojowa

text: Järjestön seuraava liike oli yllyttää juutalaisia aseelliseen vastarintaan. Jäsenten mielestä oli parempi kuolla taistellen kuin alistua menemään kuljetusjuniin. Aseiden puutteesta huolimatta ŻOB:n onnistui haavoittaa vakavasti gheton juutalaisen poliisin päällikköä. Ghettopoliisi koostui juutalaisista, mutta sitä valvoivat saksalaiset. ŻOB piti juutalaiseen poliisiin kuuluneita pettureina ja uhkasi tappaa jokaisen, joka tekisi yhteistyötä natsien kanssa.


title: Żydowska Organizacja Bojowa

text: Kuljetusten aikana natsien oli onnistunut vangita useita tärkeitä ŻOB:n johtohahmoja jättäen järjestön kaoottiseen tilaan. Siihen liittyi kuitenkin muita sionistisia nuorisoliikkeitä. Tärkeintä järjestön voimistumisen kannalta oli kuitenkin se, että sen taakse asettuivat myös poliittisen liikkeet kuten Bund, kommunistit ja sionistit. Uudeksi johtajaksi tuli Mordechaj Anielewicz.


title: Żydowska Organizacja Bojowa

text: 18. tammikuuta 1943 natsit aloittivat toisen kuljetusten aallon. Ensimmäiseen ryhmään kuului joukko ŻOB:n jäseniä, jotka olivat tarkoituksella hankkiutuneet kuljetukseen. Sopivalla hetkellä he aloittivat aseellisen vastarinnan. Uutinen tästä levisi pian koko ghettoon, ja vastarinta jatkui seuraavien neljän päivän aikana. Kun natsit vetäytyivät ghetosta 22. tammikuuta, juutalaiset pitivät tätä voittona.


title: Żydowska Organizacja Bojowa

text: Viimeiset kuljetukset alkoivat juutalaisten pesah-juhlan aattona 19. huhtikuuta 1943. Suurin osa jäljellä olleista 30 000 juutalaisesta oli piiloutunut huolellisesti valmistettuihin bunkkereihin, joista useimmissa oli jopa sähkö ja juokseva vesi, mutta ei useinkaan minkäänlaista pakotietä.


title: Żydowska Organizacja Bojowa

text: Kun saksalaiset marssivat ghettoon, he saivat vastaansa raivokasta ammuntaa tyhjien talojen ikkunoista. Gheton puolustajat käyttivät yllätystaktiikkaa ja saivat etua asemastaan gheton taloissa. Siksi saksalaiset alkoivat järjestelmällisesti polttaa ghettoa maan tasalle ja pakottivat näin taistelijat vetäytymään maanalaisiin bunkkereihin. Tulipalot tekivät niistä usein tukahduttavia loukkoja, joissa juutalaiset kuolivat hapenpuutteeseen. Vastarintaa jatkui kuitenkin 27 päivää, ja vasta 16. toukokuuta gheton tyhjennyksestä vastuussa ollut Jürgen Stroop ilmoitti gheton tyhjennetyksi. Viimeiseksi tuhottiin Varsovan suuri synagoga.


title: Żydowska Organizacja Bojowa

text: Vielä gheton tuhoamisen jälkeenkin pieniä juutalaisryhmiä sinnitteli hengissä maan alla. Sieltä jotkut pääsivät pakenemaan Varsovan arjalaiselle puolelle. Nuorisoliikkeen jäsenistä ja johtajista monet osallistuivat vuoden 1944 Varsovan kansannousuun natseja vastaan.


title: Vapaa Aceh -liike

text: Gerakan Aceh Merdeka (lyh. GAM, suomeksi Vapaa Aceh -liike) oli poliittinen liike, joka ajoi Sumatralla sijaitsevan Acehin alueen itsenäisyyttä Indonesiasta.


title: Vapaa Aceh -liike

text: Acehin viimeisen sulttaanin jälkeläinen Hasan di Tiro perusti GAM:in 24. joulukuuta 1976. Ensimmäinen sissisota oli liikkeelle tulokseton ja Indonesian hallitus oli käytännössä hajottanut liikeen vuoden 1977 aikana. Ryhmä palasi 1980-luvun aikana osittain luultavasti Libyalta ja Iranilta saadun taloudellisen avun ansiosta käsittäen noin 3 500 sotilasta. Vuonna Indonesian hallitus 1989 julisti Acehin sotilasoperaatioalueeksi ja käynnisti laajan kampanjan separatistiliikkeen kukistamiseksi. 1990-luvun aikana sekä GAM:in että hallituksen joukkoja syytettiin usein ihmisoikeusrikkomuksista ja osapuolten välisiä neuvotteluja ei saatu käynnistettyä. Ihmisoikeusrikkomuksia, kuten murhia ja kidutuksia, on tapahtunut sekä vuosina 1989–2000 että uusimman sotilaallisen kampanjan aikana.


title: Vapaa Aceh -liike

text: Acehissa toimii noin 55 000 indonesialaista sotilasta ja puolisotilaallisten poliisijoukojen jäsentä. GAM:iin arvoidaan kuuluvan noin 5 000 aseistettua taistelijaa.


title: Vapaa Aceh -liike

text: 1990-luvun lopulla Ruotsin hallitus toimi välittäjänä GAM:in ja Jakartassa istuvan maan hallituksen välillä. Hasan di Tiro ja hänen tärkeimmät alaisensa Zaini Abdullah ja Malik Mahmud elivät maanpaossa Tukholmassa. Vuonna 1999 kerrottiin, että GAM olisi jakautunut kahteen ryhmittymään, mutta liikkeen johtohahmot kielsivät tämän. Suharton hallinnon kaaduttua 1998 sotatila lakkautettiin ja toukokuussa 2000 solmittiin ensimmäinen tulitauko GAM:in ja Indonesian välillä.


title: Vapaa Aceh -liike

text: GAM:in ja Indonesian hallituksen väliset neuvottelut katkesivat viiden neuvottelijan tultua pidätetyiksi 19. toukokuuta 2003 ja Indonesian presidentti Megawati Sukarnoputrin julistettua sotatilan sekä Indonesian armeijasta (ITN) ja Acehissa sijaitsevista poliisijoukoista koostuvan 35 000 vahvuisen joukon käytyä noin 5 000 GAMin akvitistia vastaan.


title: Vapaa Aceh -liike

text: 27. helmikuuta 2005 GAM ja Indonesian hallituksen valtuuskunta aloittivat rauhanneuvottelut uudelleen Vantaalla, Suomessa Suomen entisen presidentin Martti Ahtisaaren johdolla. Lahtelainen toimitusjohtaja Juha Christensén oli ollut tärkeässä roolissa yhteyden luomisessa osapuolten välille. Indonesian pääneuvottelija Hamid Awaluddin ja GAM:in johtaja Malik Mahmud allekirjoittivat rauhansopimuksen 15. elokuuta 2005. Sopimuksen mukaisesti molemmat osapuolet lopettavat sotatoimet välittömästi ja GAM luovuttaa aseensa. Indonesian hallitus lupaa vetää kaikki ei-paikalliset sotilaalliset ja poliisijoukkonsa vuoden 2005 mennessä Acehilta. EU ja ASEAN lähettivät alueelle tarkkailijaryhmän.


title: Vapaa Aceh -liike

text: 27. joulukuuta 2005 GAM kertoi hajottaneensa aseellisen siipensä.


title: Vapaa Aceh -liike

text: Joulukuun puolessavälissä 2006 järjestettiin Acehin maakunnan paikallisvaalit, jotka voitti enakkosuosikki GAM:in entinen jäsen Irwandi Yusuf. Yusuf sai 38 prosenttia äänistä, kun Ahmad Humam Hamid sai 16,6 prosenttia.


title: Vapaa Aceh -liike

text: Vapaa Aceh -liike väittää, että Indonesian keskushallinto hyödyntää Acehin öljy- ja kaasuvaroja palauttamatta siitä kohtuullista osaa paikallisille. Tämä on johtanut vuodesta 1977 jatkuneen aseellisen konfliktin aikana myös siihen, että itsenäisyysliike on hyökännyt suoraan Exxon Mobilin henkilökuntaa ja laitoksia vastaan.


title: Vapaa Aceh -liike

text: Toisaalta Exxon Mobil on tukenut Indonesian hallitusta sen järjestäessä yleistä järjestystä ja turvallisuutta Acehissa, mikä on tulkittu itsenäisyysliikkeen puolelta osallistukseksi Indonesian poliittiseen päätöksentekoon Acehia koskien.


title: Vapaa Aceh -liike

text: Vapaa Aceh -liikkeen tarkoituksena on vaikeuttaa maakaasun ja öljyn hyödyntämistä siinä määrin, että Exxon Mobilin ja sen Indonesian valtion kanssa perustaman yhteisyrityksen toiminta Acehissa vaikeutuu.


title: Vapaa Aceh -liike

text: Indonesiassa toimii tytäryhtiö Exxon Mobil Indonesia, jonka Exxon Mobil omistaa täysin. Indonesian valtion öljy- ja kaasuyhtiö Pertamina omistaa 55 %, Exxon Mobil 35 % ja Japan Indonesia LNG Company Ltd. 10 % Pt Arunista, mikä ylläpitää itsenäisyysliikkeen suoran toiminnan kohteeksi joutunutta maakaasun nesteyttämislaitosta Arunissa.


title: Vapaa Aceh -liike

text: Vuonna 2001 Exxon Mobil haastettiin oikeuteen Indonesian armeijan ja muiden viranomaisten epäiltyjen ihmisoikeusloukkauksien tukemisesta taloudellisesti.


title: Petteri Summanen

text: Jukka Petteri Summanen (s. 20. maaliskuuta 1969 Säkylä) on suomalainen näyttelijä, ohjaaja ja käsikirjoittaja. Hän tuli televisiossa tunnetuksi Julmahuvi-komediaryhmän sketsiohjelmien myötä erityisesti sarjasta "Studio Julmahuvi". Hän on myös dubannut animaatioelokuvia sekä mainoksia. Summanen ohjasi MTV3-kanavalla esitettävän "Putous"-sarjan 2. ja 3. tuotantokaudet.


title: Petteri Summanen

text: Summanen on opiskellut Teatterikorkeakoulussa. Hän teki 1990-luvun puolivälissä Suomen Kansallisteatterissa muun muassa Timon roolin Aleksis Kiven "Seitsemässä veljeksessä". Vuonna 2004 hän oli mukana Helsingin Kaupunginteatterin näytelmässä "Kloonit", ja 2010-luvulla hän on ohjannut ja kirjoittanut produktioita Komediateatteri Arenassa. Summanen toimi elokuusta 2014 alkaen turkulaisen Linnateatterin taiteellisena johtajana. Vuoden 2016 lokakuusta lähtien hän ryhtyi elokuva- ja tv-alalla toimivan Zodiak Finlandin kehityspäällikköksi.


title: Petteri Summanen

text: Summasen vanhemmat erosivat pojan ollessa 3-vuotias ja hän jäi asumaan upseeri-isänsä kanssa Porin prikaatin varuskunta-alueelle Säkylään. Myöhemmin isä ja poika muuttivat Rovaniemelle. Summanen kirjoitti ylioppilaaksi Lauritsalan lukiosta vuonna 1988.


title: Petteri Summanen

text: Summanen on naimisissa ja hänellä on kolme lasta. Summasen setä on kirjailija Matti Summanen.


title: Ice Cube

text: Ice Cube (oikealta nimeltään O’Shea Jackson, s. 15. kesäkuuta 1969) on yhdysvaltalainen rap-artisti ja näyttelijä. Hän aloitti uransa gangsta-rap-yhtyeessä N.W.A., josta hän siirtyi vuonna 1989 menestyksekkäälle soolouralle. Sen jälkeen hän tuli suosioon albumien "AmeriKKKa’s Most Wanted" (1990), "Death Certificate" (1991) ja "The Predator" (1992) myötä. Ice Cube on esiintynyt myös yli kolmessakymmenessä elokuvassa, esimerkiksi "", "Boyz n the Hood – kulman kundit", "Anakonda" ja "Kahden keikan välillä".


title: Ice Cube

text:
Ice Cube syntyi Los Angelesin South Centralissa vuonna 1969. Hänen isänsä oli mekaanikko ja äitinsä sairaalan vastaanottovirkailija. Vanhemman veljen lisäksi hänellä oli siskopuoli, joka tapettiin 12-vuotiaana. Rap-artistit Del the Funky Homosapien ja Kam ovat Ice Cuben serkkuja. Ice Cube kasvoi Van Wick Streetillä South Centralissa, joka oli hänen nuoruudessaan ongelmallista aluetta. Hän opiskeli hyvin arvosanoin Taft High Schoolissa varakkaammalla Woodland Hillsin alueella, jonne hän kulki linja-autolla.
Yhdeksännellä luokalla Ice Cube kirjoitti ensimmäisen rap-kappaleensa. Hänen silloin samalla kadulla asunut ystävänsä Sir Jinx on Dr. Dren serkku, jota kautta 15-vuotias Ice Cube tapasi jo silloin DJ:nä arvostetun Dr. Dren grillijuhlissa ja räppäsi hänelle. Dr. Dre vaikuttui ja halusi esitellä Ice Cuben World Class Wreckin' Cru -ryhmälle, jonka jäsen Dr. Dre silloin oli.
Vuonna 1986 Ice Cube julkaisi Stereo Crew -yhtyeensä kanssa ensimmäisen levytyksensä "She’s a Skag" ja vuonna 1987 singlen "My Posse" silloisen rap-yhtyeensä C.I.A.:n kanssa. Hieman sen jälkeen hän kirjoitti Eazy-E:lle kappaleen "Boys-N-The-Hood", mistä alkoi yhteistyö N.W.A.:n kanssa.


title: Ice Cube

text: High schoolin jälkeen Ice Cube opiskeli arkkitehtisuunnittelua Arizonassa. Kun hän sai opintonsa suoritettua, hän alkoi työstää N.W.A.:n seuraavaa albumia "Straight Outta Compton", joka julkaistiin vuonna 1988. Hän kirjoitti albumille kymmenen kappaletta. Albumi oli erittäin poliisivastainen, mikä nosti N.W.A.:n gangsta-rapin huipulle. Ice Cube erosi N.W.A.:sta vuonna 1989 rahaa koskevien erimielisyyksien takia.


title: Ice Cube

text: Ice Cube liittyi eroamisensa jälkeen Da Lench Mob -ryhmään, jonka kanssa hän teki ensimmäisen sooloalbuminsa "AmeriKKKa’s Most Wanted". Vuonna 1990 julkaistu levy herätti kohua sen poliittisuuden ja aggressiivisuuden takia. Seuraavana vuonna Ice Cube debytoi valkokankaalla elokuvassa "Boyz n the Hood - kulman kundit" Doughboyn roolissa. Samana vuonna hän julkaisi toisen sooloalbuminsa "Death Certificate", joka oli ensimmäistä levyäkin kiistellympi.


title: Ice Cube

text: Vuonna 1992 Ice Cube julkaisi kolmannen sooloalbuminsa, "The Predatorin". Levy ei ollut enää niin aggressiivinen kuin edeltäjänsä: esimerkiksi musiikkityyli oli vaihtunut g-funkiin. Albumista tuli Ice Cuben menestynein, koska sitä myytiin Yhdysvalloissa viisi miljoonaa kappaletta, mikä oikeutti viisinkertaiseen platinalevyyn. Samana vuonna hän tuotti myös Da Lench Mobin debyyttialbumin, "Guerrillas In Tha Mist".


title: Ice Cube

text: Ice Cube julkaisi vuonna 1993 viidennen sooloalbuminsa "Lethal Injection", mutta se ei menestynyt yhtä hyvin kuin edeltäjänsä. "Lethal Injectionin" jälkeen Ice Cube oli mukana tekemässä Tupac Shakurin toista sooloalbumia, "Strictly 4 My N.I.G.G.A.Z...". Ice Cube myös esiintyy yhdellä albumin kappaleista.


title: Ice Cube

text: Ice Cube ja Dr. Dre tekivät yhteisen singlen "Natural Born Killaz" vuonna 1994. Samoihin aikoihin Ice Cube liittyi Westside Connection -ryhmään. Ryhmän debyyttialbumi "Bow Down" nousi Billboard 200 -listalla toiseksi vuonna 1996.


title: Ice Cube

text: Ice Cube julkaisi vuonna 1998 kuudennen sooloalbuminsa "War & Peace - Volume 1 (The War Disc)". Se sai jatkoa vuonna 2000 "War & Peace - Volume 2 (The Peace Disc)" -albumista, jolla vierailevat muun muassa kaksi N.W.A.:n entistä jäsentä, Dr. Dre ja MC Ren.


title: Ice Cube

text: Vuonna 2001 Ice Cubelta ilmestyi "Greatest Hits" -albumi, joka sisälsi vanhojen hittibiisien lisäksi kaksi uutta kappaletta. Vuonna 2003 Ice Cube julkaisi Westside Connectionin kanssa ryhmän toisen albumin "Terrorist Threats".


title: Ice Cube

text: 6. kesäkuuta 2006 Ice Cube julkaisi "Laugh Now, Cry Later" -albumin, joka osoittautui suureksi menestykseksi myydessään nopeasti kultaa. Ice Cube nimettiin yhdeksi kaikkien aikojen parhaista rap-artisteista Hip-Hop Honorissa vuonna 2006.


title: Ice Cube

text: Ice Cube esiintyi Suomessa ensimmäistä kertaa urallaan 23. heinäkuuta 2008 Helsingin jäähallissa. Keikka mainosti samalla Ice Cuben uutta albumia "Raw Footage", joka julkaistiin saman vuoden elokuussa.


title: Ice Cube

text:
2010-luvulla Ice Cube on keskittynyt enimmäkseen elokuvauraansa. Hän on näytellyt muun muassa elokuvissa "21 Jump Street", "Ride Along", "" ja "". Ice Cuben yhdeksäs studioalbumi "I Am the West" julkaistiin syksyllä 2010. Albumilta on julkaistu singlet "I Rep That West", "Drink the Kool-Aid" ja "She Couldn't Make It on Her Own".
Vuonna 2012 Ice Cube ilmoitti työskentelevänsä seuraavan albuminsa parissa, jonka nimen kerrottiin olevan "Everythang's Corrupt." Hän julkaisi samannimisen kappaleen samana vuonna, joka on albumin ensimmäinen single. 17. elokuuta 2012 Ice Cube esiintyi Tampereella Blockfest-kaupunkifestivaalilla.


title: Ice Cube

text: Huhtikuussa 2013 Ice Cube julkaisi singlen "Crowded", ja saman vuoden lokakuussa ilmestyi kappale "Sasquatch". Vuonna 2014 hän julkaisi singlet "Sic Them Youngins On 'Em" ja "Drop Girl".


title: Ice Cube

text: Vuonna 2014 Ice Cube esiintyi MC Renin "Rebel Music" -kappaleen remix-versiossa, joka oli kaksikon enimmäinen yhteistyö vuoden 2000 jälkeen. Vuonna 2015 julkaistiin elämäkerrallinen elokuva "Straight Outta Compton", joka kertoo N.W.A.:n tarinan. Elokuvassa Ice Cubea näytteli hänen poikansa O’Shea Jackson Jr. Ice Cube oli mukana tuottamassa kyseistä elokuvaa.Vuonna 2015 hän vieraili The Gamen albumilla "The Documentary 2" ja Dr. Dren albumilla "Compton". Seuraavana vuonna hän vieraili Cold 187umin albumilla "The Black Godfather".


title: Ice Cube

text: Kesäkuussa 2017 Ice Cube julkaisi kappaleet "Only One Me", "Good Cop, Bad Cop" ja "Dominate The Weak" osana "Death Certificate" -albumin 25-vuotisjuhlajulkaisua. Hänelle omistettiin 12. kesäkuuta 2017 tähti Hollywood Walk of Famella.


title: Ice Cube

text: 9. marraskuuta 2018 Ice Cube julkaisi "Everythang’s Corrupt"-albumin toisen singlen "Arrest the President". 4. joulukuuta 2018 julkaistiin levyn kolmas single "That New Funkadelic". Albumi julkaistiin 7. joulukuuta 2018.


title: Ice Cube

text: Ice Cube on perustanut elokuvayhtiön Cube Vision.


title: Ice Cube

text: Vuonna 2017 Ice Cube perusti yhdessä Jeff Kwainetzin kanssa 3x3 -koripalloliigan BIG3.


title: Ice Cube

text: Ice Cube avioitui vuonna 1992 Kim Woodruff-Jacksonin kanssa. Parilla on neljä lasta. Hänen poikansa O'Shea Jackson Jr. on näyttelijä ja rap-artisti. Myös hänen toinen poikansa Darrell Jackson on tehnyt uraa rap-artistina.


title: Ice Cube

text: Ice Cube sai kristillisen kasvatuksen, mutta kääntyi muslimiksi 1990-luvun alussa ja hänen serkkunsa Kam tutustutti hänet Nation of Islam -järjestöön, joskaan hän ei kuitenkaan liittynyt järjestön varsinaiseksi jäseneksi. Myöhemmin Ice Cube kuitenkin totesi pitävänsä uskontoja ihmisten keksiminä ja viallisina, ja ettei "seuraa ketään", mutta uskovansa silti yhteen Jumalaan. Vuoden 2017 haastattelussa häneltä kysyttiin, harjoittaako hän islamia, johon hän vastasi myönteisesti mutta sanoi myös mahdollisesti vaihtavansa uskontoa elämänsä aikana.


title: Dolly Parton

text: Dolly Rebecca Parton (s. 19. tammikuuta 1946 Sevierville, Tennessee) on yhdysvaltalainen countrylaulaja, lauluntekijä ja näyttelijä. Hän julkaisi ensimmäisen albuminsa vuonna 1967 ja nousi 1970-luvulla countrylaulajien eturiviin. Hän kaatoi countryn ja popmusiikin raja-aitoja, ja toi countrylle paljon uusia kuulijoita. Parton on voittanut yhdeksän Grammy-palkintoa ja hänellä on ollut 25 Billboardin country-listan ykköshittiä. Parton näytteli 1980-luvulla myös useissa elokuvissa. Hänellä on Tennesseessä oma huvipuisto, Dollywood.


title: Dolly Parton

text: Dolly Rebecca Parton syntyi 19. tammikuuta 1946 Sevier Countyssa Tennesseessä neljäntenä 12 lapsen sisaruskatraaseen. Hänen vanhempansa Robert Lee Parton ja Avie Lee Owens olivat köyhiä, ja Dolly kasvatettiin pienessä mökissä Locust Ridgessä Great Smoky Mountains -vuorilla. Hänen äitinsä soitti kitaraa ja isoisä oli viulisti ja lauluntekijä. Dolly sai sedältään kitaran seitsenvuotiaana ja alkoi kolmen vuoden kuluessa jo esiintyä knoxvilleläisellä televisiokanavalla. Hän esiintyi Grand Ole Opryssa 10-vuotiaana ja levytti ensimmäisen singlensä "Puppy Love" vuonna 1960. Lukionsa marssiorkesterissa hän soitti rumpua.


title: Dolly Parton

text: Lukion jälkeen Parton muutti Nashvilleen tavoitellakseen countrylaulajan ja lauluntekijän uraa. Nashvillessa hän työskenteli aluksi lauluntekijä Bill Owensin kanssa. Partonin ensimmäiset menestyslaulut olivat vuonna 1966 Owensin kanssa tehdyt "Put It Off Until Tomorrow" ja "The Company You Keep", jotka Bill Phillips lauloi top-10-listalle. Vuonna 1967 Parton levytti oman laulunsa "Dumb Blonde", joka nousi listasijalle 27. Partonin ensialbumi "Hello, I'm Dolly" julkaistiin 1967 Monument-merkillä.


title: Dolly Parton

text: Countrytähti Porter Wagoner otti pian Partonin vakioesiintyjäksi televisio-ohjelmaansa, ja he alkoivat myös levyttää yhdessä RCA-levy-yhtiölle vuodesta 1968 alkaen. Heidän yhteistyönsä kesti useita vuosia ja tuotti kaksikolle useita hittejä. Country Music Association nimesi heidät vuoden 1968 lauluryhmäksi.


title: Dolly Parton

text: Parton julkaisi vuonna 1968 ensimmäisen soolosinglensä "Just Because I'm a Woman". Vuonna 1970 Parton sai ensimmäisen soolohittinsä kappaleella "Mule Skinner Blues". Sitä seurasi sarja uusia menestyskappaleita kuten "Joshua" (1971), "Coat of Many Colors" (1971) ja "Jolene" (1974). Parton ja Wagoner lakkasivat kiertämästä yhdessä 1974, ja Parton jatkoi kokonaan sooloesiintyjänä. Hänet valittiin vuoden countrynaislaulajaksi 1975 ja 1976. Hän laajensi tyyliään tuolloin myös popin, balladien ja diskon suuntaan ja teki muun muassa kappaleen "I Will Always Love You" (1974). Vuosien 1974–1980 välillä Parton saavutti kahdeksan countrylistaykkössijoitusta ja oli noussut niin countryn kuin popmusiikinkin supertähdeksi.


title: Dolly Parton

text: 1980-luvulla Parton jatkoi menestyslevyjen tekemistä, joista moni liittyi elokuviin, joissa hän tuolloin näytteli. Vuonna 1986 hän ei kuitenkaan enää saanut yhtään top-10-hittiä, joten RCA ei uusinut hänen sopimustaan. Parton siirtyi Columbia Recordsille ja teki levyn "Trio" yhdessä Emmylou Harrisin ja Linda Ronstadtin kanssa. Levy nousi countrylistaykköseksi ja voitti Grammyn parhaasta duon tai ryhmän countrylevystä.


title: Dolly Parton

text: Vuonna 1992 Whitney Houston sai superhitin levytyksellään Partonin vanhasta laulusta "I Will Always Love You". Partonin oma ura oli kuitenkin jo hiukan hiipunut, joten hän ryhtyi kirjoittamaan bluegrass-musiikkia, joka oli hänen vanha suosikkinsa. Parton levytti kolme bluegrass-albumia, joista ensimmäinen valittiin vuoden bluegrass-albumiksi.


title: Dolly Parton

text: Parton on levyttänyt musiikkia 2000-vuosikymmenelläkin.


title: Dolly Parton

text: Parton näytteli 1980-luvulla useissa elokuvissa kuten "Yhdeksästä viiteen" (1980), "Texasin paras pikku porttola" (1982), "Rhinestone" (1984) ja "Teräskukat" (1989). Hänellä on myös oma elokuva- ja televisiotuotantoyhtiönsä, joka on tuottanut muun muassa televisiosarjan "Buffy, vampyyrintappaja" ja elokuvan "Morsiamen isä" (1991 ja 1995).


title: Dolly Parton

text: Dolly Partonilla on ollut suuri merkitys countrymusiikissa. Hän oli yksi ensimmäisistä naispuolisista countryn supertähdistä ja ensimmäisiä, jotka toivat countryn popmusiikin valtavirtaan uuden yleisön kuultavaksi. Häntä on pidetty myös yhtenä Yhdysvaltain parhaista lauluntekijöistä.


title: Dolly Parton

text: Parton tunnetaan musiikkinsa lisäksi persoonastaan ja ulkonäöstään, johon kuuluvat ylisuuret vaaleat peruukit, liioiteltu meikki, näyttävät vaatteet ja suuret rinnat.


title: Dolly Parton

text: Parton tapasi Tennesseehen muutettuaan Carl Deanin, jonka kanssa hän meni naimisiin 1966. Parilla ei ole omia lapsia, ja he asuvat erillään vaikka ovatkin yhä naimisissa. Partonin kummilapsi on laulaja-näyttelijä Miley Cyrus.


title: Dolly Parton

text: Partonilla on Tennesseen Pigeon Forgessa oma huvipuisto nimeltä Dollywood.


title: Klotar I

text: Klotar I, lisänimeltään "Le Vieux" eli "Vanha" (Chlothar tai Chloderic, n. 497–561) oli frankkien kuningas, joka kuului merovingien hallitsijasukuun. Klotar oli Soissonsin (511–561), Orléansin (532–561), Burgundin (534–561) ja Austrasian kuningas (555–561). Vuosina 558–561 hän oli lopulta koko frankkien valtakunnan kuningas. Klotar oli yksi Klodvigin neljästä pojasta, joiden kesken frankkien valtakunta jaettiin Klodvigin kuoleman jälkeen. Muut olivat Kildebert I, Klodomir ja Teoderik I.


title: Klotar I

text: Klodvigin kuoltua 511 valtakunta jaettiin neljään osaan hänen poikiensa kesken. Klotar asettui Soissonsiin. Kunnianhimoinen Klotar alkoi pian suunnitella hallintoalueensa laajentamista.


title: Klotar I

text: Klotarilla oli osuus veljensä Klodomirin lasten murhassa 524. Klotar osallistui useisiin sotaretkiin burgundeja vastaan ja otti haltuunsa Grenoblen, Dien ja useita muita kaupunkeja, kun burgundien valtakunta hävitettiin 534. Visigoottien jätettyä Provencen frankeille Klotar valtasi Orangen, Carpentrasin ja Gapin. Vuonna 531 hän hyökkäsi veljensä Teoderikin kanssa thüringeniläisiä vastaan ja 542 Kildebertin kanssa Espanjassa olevia visigootteja vastaan. Kun Teoderikin pojanpoika Teodebald kuoli 555, valtasi Klotar Teodebaldin hallitseman alueen. Kildebertin kuoltua 558 Klotarista tuli koko Gallian ja kaikkien frankkien valtias.


title: Klotar I

text: Klotar hallitsi myös suurta osaa nykyisen Saksan alueesta, teki sotaretkiä Sachseniin ja pakotti saksit maksamaan jonkin aikaa veroa itselleen. Klotarin hallintokauden loppuaikoja sävyttivät Klotarin ja hänen kapinallisen poikansa Chramnin väliset erimielisyydet. Lopulta Klotar saarsi kapinallisen poikansa Bretagnessa ja sytytti palamaan rakennuksen, jossa Chramn oli perheineen piilossa. Klotar katui tekoaan ja matkusti Toursiin pyytämään Pyhältä Martinukselta syntejään anteeksi. Myöhemmin samana vuonna hän kuoli Compiègnessa.


title: Mustanmeren neuvostotasavalta

text: Mustanmeren neuvostotasavalta oli lyhytikäinen neuvostotasavalta Neuvosto-Venäjän eteläosassa Mustanmeren rannikolla. Se käsitti suunnilleen Venäjän keisarikunnan aikaisen Tšernomorskajan kuvernementin. Maan pääkaupunki oli Novorossijsk.


title: Mustanmeren neuvostotasavalta

text: Mustanmeren neuvostotasavalta perustettiin huhtikuussa 1918, mutta vain vajaa kaksi kuukautta myöhemmin, 30. toukokuuta 1918 se lakkautettiin ja sen alue liitettiin Kubanin-Mustanmeren neuvostotasavaltaan.


title: Stavropolin neuvostotasavalta

text: Stavropolin neuvostotasavalta () oli lyhytikäinen neuvostotasavalta Neuvosto-Venäjän eteläosassa ja käsitti Venäjän keisarikunnan aikaisen Stavropolin kuvernementin. Neuvostotasavallan pääkaupunki oli Stavropol.


title: Stavropolin neuvostotasavalta

text: Stavropolin neuvostotasavalta perustettiin 1. tammikuuta 1918, mutta jo 7. heinäkuuta samana vuonna se lakkautettiin ja liitettiin Pohjois-Kaukasian neuvostotasavaltaan.


title: Terekin neuvostotasavalta

text: Terekin neuvostotasavalta (venäjäksi Те́рская Сове́тская Респу́блика, "Terskaja Sovetskaja Respublika") oli lyhytikäinen neuvostotasavalta Neuvosto-Venäjän eteläosassa Terekin ympäristössä. Se käsitti suunnilleen Venäjän keisarikunnan aikaisen Terekin kuvernementin. Terekin neuvostotasavallan pääkaupunkina oli ensin Pjatigorsk ja sitten Vladikavkaz.


title: Terekin neuvostotasavalta

text: Terekin neuvostotasavalta perustettiin maaliskuussa 1918. Heinäkuussa samana vuonna se liitettiin osaksi Pohjois-Kaukasian neuvostotasavaltaa, ja lopullisesti Terekin neuvostotasavalta lakkasi olemasta helmikuussa 1919.


title: Pohjois-Kaukasian neuvostotasavalta

text: Pohjois-Kaukasian neuvostotasavalta (venäjäksi Северо-Кавказская Советская Республика, "Severo-Kavkazskaja Sovetskaja Respublika") oli lyhytikäinen neuvostotasavalta Neuvosto-Venäjän eteläosassa Pohjois-Kaukasiassa loppuvuodesta 1918. Sen pääkaupunkina oli aluksi Jekaterinodar (nykyinen Krasnodar) ja elokuusta lähtien Pjatigorsk.


title: Pohjois-Kaukasian neuvostotasavalta

text: Pohjois-Kaukasian neuvostotasavalta perustettiin 7. heinäkuuta 1918 yhdistämällä Kubanin-Mustanmeren neuvostotasavalta, Stavropolin neuvostotasavalta ja Terekin neuvostotasavalta. Pohjois-Kaukasian neuvostotasavalta lakkautettiin kuitenkin jo joulukuussa 1918, koska suurin osa tasavallan alueesta oli joutunut Venäjän sisällissodassa valkoisten haltuun.


title: Puolalaisten autonominen piiri

text: Puolalaisten autonominen piiri tarkoittaa kahta 1920- ja 1930-luvuilla Neuvostoliittoon kuulunutta hallintoaluetta:


title: Vattuniemi

text: Vattuniemi () on Helsingin Lauttasaaren eteläosassa sijaitseva niemi ja osa-alue. Vattuniemessä on enimmäkseen asuinkerrostaloja, mutta jonkin verran myös pienteollisuutta, toimistoja ja liikehuoneistoja. Vattuniemi muodostaa oman postinumeroalueen (00210).


title: Vattuniemi

text: Vattuniemi sijaitsee Lauttasaaren eteläosassa ja muodostaa pinta-alaltaan noin kolmasosan koko saaren pinta-alasta. Vattuniemen itäpuolella, Lauttasaarenselän vastakkaisella puolella, sijaitsevat Jätkäsaari ja Länsisatama. Vattuniemestä etelään sijaitsee Melkin saari ja kaakkoon Läntinen Pihlajasaari.


title: Vattuniemi

text: Vattuniemen eteläkärki oli Venäjän vallan ajan lopulla sotilaskäytössä, ja siellä on yhä jäljellä tuohon aikaan rakennettuja valleja. Nykyään alue on puistoaluetta ja käsittää meren rannalla olevat Veijarivuoren ja Särkiniemen puistot. Tämä puistoalue uimarantoineen on suosittu virkistysalue Lauttasaaren asukkaiden keskuudessa.


title: Vattuniemi

text: Vattuniemen länsirannalla puistoalue ulottuu kapeana mutta katkeamattomana niemen tyvessä olevaan Merikylpylän puistoon saakka, jossa on toinen, suurempi uimaranta. Veijarivuoren ja Särkiniemen puistoissa on myös pienehköjä kesämökkejä.


title: Vattuniemi

text: Aluetta alettiin rakentaa 1930-luvun lopussa teollisuusalueeksi, ja ensimmäiset tehtaat avattiin siellä vuonna 1938. Viime vuosituhannella alueella toimineita tehtaita olivat muun muassa Hellbergin radiotehdas (Oy Radio E Hellberg Ab), Mahogany Oy:n puuviilutehdas ja Eri Oy:n liimatehdas. Lisäksi aluella ovat sijainneet muun muassa Helkama Oy:n ja Lääketukku Oy:n pääkonttorit.


title: Vattuniemi

text:
1970-luvulta lähtien Vattuniemen alue on muuttunut huomattavasti, mikä on jatkunut vielä 2000-luvun alkuvuosina. Alueelta on purettu teollisuus- ja toimistorakennuksia, ja niiden tilalle on rakennettu asuinkerrostaloja.
Vattuniemi on rakennettu pääasiassa ruutuasemakaavan mukaisesti. Niemen keskiosan korttelit muodostuvat pääosin korkeahkoista asuinkerrostaloista. Osa itäosan kortteleista muodostuu sen sijaan pienteollisuusrakennuksista, jossa toimii muun muassa veneitä valmistavia yrityksiä. Puistoaluiden reunamilla, niemen länsi- ja eteläosissa on kesämökkien lisäksi muutamia rivi- ja omakotitaloja.


title: Vattuniemi

text: Pohjois-etelä-suunnassa kulkee neljä suurempaa katua; länsipuolen pääkatu on Särkiniementie ja itäpuolen pääkatu puolestaan Vattuniemenkatu. Kaksi muuta samansuuntaista katua ovat Melkonkatu ja Itälahdenkatu. Kaikki nämä neljä katua alkavat Vattuniemen eteläosan puistoalueista ja johtavat Vattuniemen läpi kulkien Lauttasaaren muuhun osaan.


title: Vattuniemi

text: Yksi Vattuniemen vanhimmista pystyssä olevista teollisuusrakennuksista on suojeluksen alla oleva entinen Helsingin Villakehräämö (nyk. Novita) joka valmistui vuonna 1952.


title: Vattuniemi

text: Villakehräämö lopetti toimintansa vuonna 1974, mutta Novitalla oli tehtaanmyymälä katutasossa vielä vuoteen 2010 saakka. Rakennuksessa on 62 metriä korkea savupiippu.


title: Vattuniemi

text: Vattunokan alueella sijainnut vedenpuhdistamo purettiin vuonna 1997, ja tilalle rakennettiin asuinkerrostaloja.


title: Vattuniemi

text: Asemakaavaa on vuosituhannen ensimmäisellä vuosikymmenellä muutettu siten, että pienteollisuusrakennuksia on purettu ja tonteille rakennettu asuinkerrostaloja. Tästä ovat esimerkkinä muiden muassa Vattuniemenkatu 8, Melkonkatu 9, Perttulantie 4, Itälahdenkatu 13/Melkonkatu 14 ja entinen Suomen Tupakan tontti Vattuniemenkatu 10/Melkonkatu 11/Nahkahousuntie 2.


title: Vattuniemi

text: Asemakaavan muutokset ovat jatkuneet edelleen, ja uusia taloja rakennettu esimerkiksi vanhalle Konelan tontille Heikkiläntie 5:een, Poutanen Oy:n talon tilalle osoitteeseen Melkonkuja 4 ja vakuutusyhtiö If:n toimistotalon tontille Vattuniemenkuja 8/Melkonkatu 21.


title: Vattuniemi

text: Alueella sijaitsee päivittäistavarakauppoja, kahviloita, ravintoloita sekä kuntosaleja.


title: Vattuniemi

text: Vattuniemen itäosassa Vattunokassa on pursiseura Helsingfors Segelklubbin kotisatama ja koillisosassa säilytyspaikkana toimiva Lauttasaaren laivalaituri. Veneilytarvikkeiden myyntiin keskittyviä erityismyymälöitä on erityisesti Veneentekijäntiellä. Vuosittain kesällä järjestettävä Uiva-venenäyttely järjestetään Vattunokan ympäristössä.


title: Vattuniemi

text: Vattuniemeen on rakenteilla uusi alakoulu, jonka on tarkoitus valmistua vuonna 2020.


title: Vattuniemi

text: Vattuniemessä, Itälahdenkadulla, sijaitsee kahden Helsingin sisäisen linja-autolinjan päätepysäkki. Tammelundin Liikenteen liikennöimillä linjoilla pääsee suoraan Lauttasaaren muihin osiin ja kaupungin keskustaan.


title: Kadonneen kirjaston vartijat

text: Kadonneen kirjaston vartijat (engl. "The Guardians of the Lost Library") on Don Rosan käsikirjoittama ja piirtämä 28-sivuinen sarjakuvatarina vuodelta 1993. Suomessa tarina julkaistiin ensimmäisen kerran osana sarjakuvakokoelmaa "Kadonneen kirjaston vartijat ja muita Don Rosan parhaita" vuonna 1995.


title: Kadonneen kirjaston vartijat

text: Roope Ankka, Tupu, Hupu ja Lupu sekä Sudenpentujen vihikoira kenraali Nuuh lähtevät etsimään muinaisen Aleksandrian kirjaston kadonneita kirjoituksia, joita Roope haluaa käyttää apunaan etsiessään muinaisia aarteita. Käytyään Egyptissä, Istanbulissa, Venetsiassa ja Espanjassa he päätyvät lopulta takaisin Ankkalinnaan.


title: Puolalaisten autonominen piiri (Valko-Venäjän SNT)

text: Puolalaisten autonominen piiri, Dzierzynszczyzna oli Valko-Venäjällä vuosina 1932-1935 sijainnut autonominen hallintoalue, jonka väestöstä merkittävä osa oli puolalaisia. Piiri sijaitsi lähellä Valko-Venäjän SNT:n pääkaupunkia Minskiä Puolan rajan tuntumassa. Sen pääkaupunki oli Dzierżyńsk (aikaisemmalta nimeltään "Kojdanów"). Piiri oli nimetty puolalaisen bolševikkivallankumouksellisen ja Neuvostoliiton salaisen poliisin ensimmäisen johtajan Feliks Dzeržinskin mukaan.


text: Piiri perustettiin 15. maaliskuuta 1932. Sen väestö vastutti omaisuuden kollektivisointia, mutta poliittisista syistä tähän vastarintaan ei kuitenkaan aluksi puututtu rajuilla toimenpiteillä. Vuonna 1935 piiri kuitenkin lakkautettiin osana 1930-luvulla Neuvostoliitossa toteutettuja suuria poliittisia puhdistuksia. Suurin osa piirin johdosta ja hallinnosta teloitettiin ja alueen väestö karkotettiin Kazakstanin ASNT:aan.


title: Taajuuslaskin

text: Taajuuslaskin on elektroninen mittaväline, jolla mitataan taajuutta tai jaksonaikaa. Koska taajuus on määritelty tapahtumien määränä aikajaksolla, taajuuden mittaaminen on varsin suoraviivaista. Useimmissa taajuuslaskimissa on jonkinlainen kello ja laskuri, joka laskee tapahtumien määrän, ja tietyn ajanjakson (esimerkiksi sekunnin) kuluttua havaittujen tapahtumien lukumäärän ja kuluneen ajan osamäärä näytetään näytössä.


title: Taajuuslaskin

text: Jos laskettava tapahtuma on sähköinen, laskimen liittäminen on suoraviivaista. Joskus tarvitaan vahvistimia ja kaistanpäästösuodattimia sekä muuntimia. Usein taajuuslaskennan etuasteessa on esijakaja, jotta päästään mittaamaan mahdollisimman korkeita taajuuksia.


title: Taajuuslaskin

text: Korkeille radiotaajuuksille tarvitaan yleensä taajuusjakaja, jotta taajuuslaskin toimisi oikealla taajuusalueellaan. Sekoittaja-aste ja paikallisoskillaattori auttavat hyvinkin korkeiden taajuuksien mittaamisessa.


title: Taajuuslaskin

text: Taajuuslaskimen tarkkuus riippuu ratkaisevasti sen perusoskillaattorin taajuuden tarkkuudesta ja stabiilisuudesta. Hyvään tarkkuuteen voidaan päästä muun muassa pitämällä perusoskillaattoria vakiolämpötilassa termostaattiohjatussa "uunissa", minkä avulla oskillaattoritaajuus pysyy vakiona laitteen ympäristön lämpötilasta riippumatta.


title: Taajuuslaskin

text: Nykyajan tietoliikenteen järjestelmissä käytettyjen taajuuksien tarkkuus on tullut koko ajan tärkeämmäksi, joten taajuuslaskimen tarkkuus on erittäin tärkeä ominaisuus.


title: Taajuuslaskin

text: Taajuudenmittausperiaatteena voi olla käytössä suora taajuusmittaus tai taajuuden periodimittaus. Usein taajuuslaskureilla voi mitata muutakin: esimerkiksi jaksonaikaa tai tapahtumien lukumäärää.Mekaanisten liikkeiden taajuus voidaan määrittää stroboskoopilla.


title: Tapani Rinne

text: Tapani Rinne (s. 2. helmikuuta 1962 Pori) on suomalainen jazzmuusikko ja saksofonisti. Hänet tunnetaan erityisesti RinneRadion johtohahmona. Rinne opiskeli Sibelius-akatemiassa vuosina 1981–1985 ja oli mukana 1985–1989 Edward Vesalan Sound & Fury -työpajoissa. RinneRadion lisäksi Rinne on ollut mukana muun muassa Jimi Tenorin, Wimme Saaren ja Kimmo Pohjosen levyillä sekä levyttänyt Slow'n (oik. Vellu Maurola) kanssa nimellä SlowHill.


title: Tapani Rinne

text: Vuonna 2011 Rinne palkittiin yhtenä kolmesta muusikosta Wimme Saaren albumista "Mun".


title: Tapani Rinne

text: Suomen Jazzliitto myönsi Rinteelle vuoden 1992 Yrjö-palkinnon


title: Mu'taziliitit

text: Mu'taziliitit (myös "mutaziliitit", arab. المعتزلة "al-muʿtazilah" 'erottautua') oli islamilaisen filosofian ja teologian (Kalam) koulukunta, joka kukoisti 800-luvun alkupuolella. Filosofiassaan mu'tazilitiit olivat omaksuneet aristoteelisen filosofian ja erityisesti sen logiikan menetelmät. Vuosina 827–848 mu'taziliittien islamin tulkinta oli abbasidien valtakunnassa julistettuna islamilaisen maailman ainoaksi oikeaksi uskonnoksi. Traditionalistiset hadith-oppineet syrjäyttivät mu'tazilitiit 800-luvun puolessa välissä. Nykyään šiialainen teologia voidaan nähdä mu'taziliittien ajattelun jatkajana.


title: Mu'taziliitit

text: Opillinen erimielisyys koski ihmisen vapaasta tahdosta ja predestinaatiosta. Jos Jumala on kaikkivaltias, hänen voidaan ajatella olevan vastuussa myös ihmisten synneistä. Mu'taziliitit puolustivat näkemystä, että ihmisellä on vapaa tahto. He perustelivat tätä oikeudenmukaisuudella: olisi väärin, jos Jumala rankaisisi ihmistä teoista, joille ihminen ei mahda mitään. Jumalan kaikkivaltiuteen ei heidän mielestään sisälly mahdollisuutta tehdä väärin. Aate sai vahvimmin kannatusta šiialaisten keskuudessa.


title: Mu'taziliitit

text: Mu'taziliitit saivat Persiassa vahvan aseman abbasidien noustua valtaan vallankumouksessa kesäkuussa 747. He hyökkäsivät tämän jälkeen voimakkaasti Persiassa harjoitettua manikealaisuutta vastaan ja puolustivat yksijumalaisuuta. Vuonna 827 laadittiin Al-Mamunin kalifikaudella säädös, joka totesi mutaziliittien opin ainoaksi päteväksi. Pian aloitettiin myös kerettiläistuomioistuimet, jotka pyrkivät muiden aatesuuntien kukistamiseen. Tällöin alettiin sunnalaisen oppisuunnan parissa voimakkaasti vastustaa persialaislähtöistä mutaziliittien oppia ja kyseinen määräys peruutettiin vuonna 848. Persialaisten ei haluttu ottavan uskonnollista johtajuutta arabeilta. Riita ratkaistiin lopulta 1000-luvun puolivälissä kompromissilla: “Jumala johdattaa oikeaan kenet tahtoo, armeliaisuudesta, ja hän eksyttää kenet tahtoo, oikeudenmukaisuudesta.”


title: Puolalaisten autonominen piiri (Ukrainan SNT)

text: Puolaisten autonominen piiri, Marchlewszczyzna () oli Ukrainassa vuosina 1925–1935 sijainnut autonominen hallintoalue, jonka väestöstä noin 70 prosenttia oli puolalaisia. Hallintopiiri sijaitsi Volyniassa noin sata kilometriä länteen Žytomyristä. Sen pääkaupunki oli Marchlewsk (aikaisemmin "Dołbysz", nykyisin ). Piiri oli nimetty puolalaisen bolševikin Julian Marchlewskin mukaan.


text: Piiri perustettiin 1925. Sen kokonaisväkiluku oli alkuun noin 41 000 ja kasvoi aluelisäysten myötä 52 000:een, puolalaisten osuus pysyi samana. Piiriin sisältyi noin sata kylää, pikkukaupunkia tai muuta asutuskeskusta. Piirin väestö vastusti omaisuuden kollektivisointia. Poliittisista syistä tähän vastarintaan ei kuitenkaan aluksi puututtu rajuilla toimenpiteillä. Vuonna 1935 piiri kuitenkin lakkautettiin osana 1930-luvun Neuvostoliiton suuria poliittisia puhdistuksia. Suurin osa piirin johdosta ja hallinnosta teloitettiin. Väestö karkotettiin Kazakstanin ASNT:aan.


title: Hintadiskriminointi

text: Hintadiskriminointi eli hintasyrjintä tarkoittaa taloustieteessä tuotteen myymistä eri hinnalla ostajasta riippuen. Koska kuluttajat eroavat toisistaan maksuhalukkuudeltaan ja maksukyvyltään, yrityksen kannattaa segmentoida asiakkaita eri ryhmiin ja myydä tuotetta aina kalliimmalla mahdollisella hinnalla, jonka asiakas on valmis maksamaan.


title: Hintadiskriminointi

text: Esimerkki: jos teatteriesitykseen tai valmismatkalle jää tyhjiä paikkoja, ne kannattaa myydä edes halvemmalla opiskelijoille ja "äkkilähtöinä", mutta samaa alennusta ei kannata antaa niille, jotka olivat valmiit ostamaan kalliimpia paikkoja.


title: Hintadiskriminointi

text: Hintadiskriminointi perustuu maksukyvyltään eroavien asiakasryhmien tunnistamiseen. Tyypillinen esimerkki hintadiskriminoinnista on opiskelija-alennukset. Opiskelijat mielletään usein asiakasryhmänä maksukyvyltään muita ryhmiä heikommiksi eivätkä he ole esimerkiksi valmiita maksamaan ravintolaruoasta tai linja-autolipusta normaalia hintaa. Jos linja-autoyhtiö ottaisi opiskelijoilta normaalin matkalipun hinnan, moni opiskelija jättäisi matkan tekemättä ja autot kulkisivat tyhjempinä. Yhtiö pyrkii näin siis autojen parempaan käyttöasteeseen ja skaalatuottoihin. Halvempien lippujen tarjoaminen kaikille ei kuitenkaan lisäisi parempituloisten matkustushalukkuutta niin paljon, että se korvaisi alennuksesta johtuvat lipputulojen menetykset. Alennuksen sitominen opiskelijastatukseen ei myöskään tunnu muista epäoikeudenmukaiselta ja vähennä heidän ostohalukkuuttaan.


title: Hintadiskriminointi

text: Käytännössä tämä ei tietenkään ole aina näin yksinkertaista. Jotta hintadiskriminointi onnistuisi yrityksen näkökulmasta, pitää tuotteen tai sen levitystavan olla sellainen, että halvemmalla saava asiakas ei voi myydä tuotetta eteenpäin niille, jotka joutuisivat muuten ostamaan tuotetta korkeammalla hinnalla.


title: Hintadiskriminointi

text: Hintadiskriminoinnissa käytetään hyödyksi kuluttajan ylijäämää. Täydellisessä hintadiskriminoinnissa yritys myy tuotteen aina siihen hintaan, jonka ostaja on enimmillään valmis maksamaan. Tällöin yrityksen rajatuottokäyrä (katso rajahyöty ja rajakustannus) on sama kuin kysyntäkäyrä.


title: Hintadiskriminointi

text: Tuottajan kannattaa myydä tuotettaan jokaiselle, joka maksaa siitä enemmän kuin muuttuvien kustannusten (eli yhden lisätuotteen tuottamisen) hinnan, esimerkiksi lisäkirjan painokustannuksen. Jotta kiinteät kustannukset (esimerkiksi kirjan kirjoittajan, kääntäjän, kustantamisen, taittamisen ja markkinoinnin kulut) saataisiin katettua, maksuhalukkaammilta tulee voida periä muuttuvia kustannuksia korkeampia hintoja, muuten koko tuotetta ei kannata tehdä lainkaan.


title: Hintadiskriminointi

text: Mikäli hintasyrjintä onnistuu täydellisesti, tuote myydään kaikille tällaisille kuluttajille ja yhteiskunnallinen hyöty maksimoituu mutta tämä koko hyöty päätyy tuottajalle. Käytännössä tietysti yleensä tulos on kummassakin suhteessa epätäydellinen: moni jää turhan ilman tuotetta ja toisaalta hyödystä suuri osa päätyy niille kuluttajille, jotka saavat tuotteen halvemmalla kuin olisivat suostuneet siitä maksamaan.


title: Marien autonominen alue

text: Marien autonominen alue oli hallinnollinen alue Venäjän FSNT:ssa Neuvostoliitossa ja käsitti suunnilleen saman alueen kuin nykyinen Marin tasavalta.


title: Marien autonominen alue

text: Marien autonominen alue perustettiin 4. marraskuuta 1920 marien asuinalueen ydinosasta. Marien autonomisesta alueesta tuli Marin autonominen sosialistinen neuvostotasavalta 5. joulukuuta 1936.


title: Potnapekka

text: Potnapekka on Oulussa liikennöivä katujuna. Se liikennöi kesäisin kahdella eri kiertoajelureitillä, jotka kulkevat kaupungin puistojen ja kauneimpien kaupunginosien halki. Potnapekkaa ei kaupungin ydinkeskustan ulkopuolella yleensä näe ajoradalla, sillä junabussin reitti kulkee pääosin kevyen liikenteen väyliä pitkin. "Potnapekka-ajelut" ovat suosittuja Oulun kiertoajeluita. Ensimmäinen "Potnapekka" tuli liikenteeseen vuonna 1989.


title: Potnapekka

text: Potnapekkaa operoi paikallislinja-autoyhtiö Oulun taksipalvelut oy. Oulun murteessa sana "potnapekka" tarkoittaa myös koskikorentoa. "Potnapekan" pysähtymispaikat on merkitty katujen ja teiden varsille omalla pysäkkimerkillään, jossa on keltaisella pohjalla musta koskikorennon kuva.


title: Potnapekka

text: Potnapekan molemmat reitit alkavat kaupungin keskustasta, kävelykatu Rotuaarilta. Kiertoajelu kestää noin tunnin.


title: Potnapekka

text: Oulun seudulla potnapekaksi nimitetään hankikorreja, koskikorentoihin kuuluvia hyönteisiä, joita kuoriutuu Merikoskesta tuhatmäärin aikaisin kevättalvella. Saamen kielen sana "botne" tarkoittaa pohjaa. "Beahkki" taas tarkoittaa konttaamista tai ryömimistä. Potnapekka on siis pohjankonttaaja, ja se tarkoittaa vähän puhujasta riippuen vesiperhosten tai kaikkien vesihyönteisten toukkia, jotka elävät vesistöjen pohjassa.


title: Porin raatihuone

text: Porin raatihuone sijaitsee kaupungin keskustassa Hallituskadun varrella. Vuonna 1841 valmistuneen uusklassismia edustavan rakennuksen on suunnitellut arkkitehti Carl Ludvig Engel. Raatihuone on Porin tunnetuimpia ja arvokkaimpia rakennuksia, jonka arvoa korostaa sen edessä avautuva historiallinen Raatihuoneenpuisto.


title: Porin raatihuone

text: Porin raatihuone ja Raatihuoneenpuisto ovat osa vuonna 2002 perustettua Porin kansallista kaupunkipuistoa. Ne kuuluvat myös niin sanottuun Kivi-Poriin, jonka Museovirasto on määritellyt valtakunnallisesti merkittäväksi rakennetuksi kulttuuriympäristöksi.


title: Porin raatihuone

text: Vanha 1700-luvulla rakennettu raatihuone oli puurakenteinen ja se sijaitsi hieman nykyistä etelämpänä, silloisen kauppatorin pohjoislaidalla. Uutta alettiin suunnittelemaan jo vuonna 1823, kun kaupungilla oli tarve saada uusi vankila. Rakentamiseen ryhdyttiin kuitenkin vasta vuonna 1839 taloudellisten seikkojen ja alueen asemakaavamuutoksen johdosta. Uusi kaksikerroksinen rapattu tiilirakennus valmistui kaksi vuotta myöhemmin. Se käsitti kaupungin hallinnon sekä oikeuslaitoksen tilojen lisäksi kellarikerrokseen sijoitetun vankilan ja putkan sekä palovartijan vartiotuvan. Sokkelikivet louhittiin lähiseudulta, mutta rakentamiseen käytettiin myös Virosta ja Öölannista tuotua kalkkikiveä. Raatihuoneen ikkunalasit olivat Tuorsniemen lasitehtaan valmistamat. Huonekaluja tuotiin Pietarista ja Helsingistä sekä muuta sisustusta Tukholmasta ja Hampurista.


title: Porin raatihuone

text: Uusi raatihuone kärsi suuria vaurioita vuoden 1852 Porin palossa, mutta se korjattiin lähes välittömästi alkuperäisen mallin mukaiseksi. Ainoastaan palanut puurakenteinen torni korvattiin uudella vasta vuonna 1891, jolloin valmistui nykyinen arkkitehti J. E. Stenbergin suunnittelema palotorni. Stenberg ideoi myös samana vuonna katolle asennetut sinkkiveistokset, jotka valmistettiin Saksassa. Veistokset kuvaavat Antiikin Rooman oikeudenjumalatarta Justitiaa ja tämän molemmilla puolilla seisovia airuita. Rakennuksen julkisivua hallitsee neljän pilasterin kannattelema päätykolmio, jossa on latinankielinen kirjoitus "Curia Arctopolis" eli suomennettuna "Karhukaupungin oikeus". Tekstin yläpuolella on Porin vaakuna. Tornikello on ilmajokelaisen Juho Yli-Könnin vuonna 1853 valmistama ja se on edelleen käytössä. Raatihuone toimi Porin kaupungintalona aina vuoteen 1961 saakka, jolloin kaupunki osti tilanpuutteen vuoksi Raatihuoneenpuiston itälaidalla sijainneen Junneliuksen palatsin.


title: Porin raatihuone

text: Raatihuoneen viimeisin peruskorjaus on suoritettu 1980–1990-lukujen vaihteessa. Kattoveistokset entisöitiin vuosina 2012–2014. Niiden konservointi kesti lähes kaksi vuotta määrärahojen puutteen sekä ammattitaitoisten kunnostajien löytämisen vuoksi.


title: Porin raatihuone

text: Nykyään raatihuoneen tiloissa sijaitsee Porin kaupungin kulttuuriasiainkeskus. Kellarikerroksessa puolestaan toimii ravintola Raatihuoneen Kellari. Raatihuoneen portailla kuullaan vuosittain perinteinen joulurauhanjulistus. Rakennuksen edustalla olevalle kivimuurille on sijoitettu kuvanveistäjä Emil Cedercreutzin vuonna 1938 paljastettu veistos "Satakunnan karhu", jonka porilaiset opiskelijat lakittavat vappuna.


title: Pepa Päivinen

text: Pertti ”Pepa” Päivinen (s. 2. kesäkuuta 1955) on suomalainen jazzmuusikko ja saksofonisti. Hänen pääsoittimensa on baritonisaksofoni, mutta hän hallitsee sen lisäksi basso-, tenori- sekä sopraanofonin, klarinetin, bassoklarinetin sekä erilaisia huiluja.


title: Pepa Päivinen

text: Päivinen aloitti huilunsoiton 12-vuotiaana Vantaan musiikkiopistossa, opettajanaan Seppo ”Paroni” Paakkunainen ja 14-vuotiaana saksofoninsoiton Viipurin Työväen Soittajissa. Varhaisia vaikutteita olivat silloiset rockyhtyeet Soulset, Tasavallan Presidentti ja ulkomaisista Colosseum ja Blood, Sweat & Tears. Jazzista Päivinen sanoo kiinnostuneensa 16–17-vuotiaana. Vuonna 1975 Päivinen ryhtyi opiskelemaan Oulunkylän pop- & jazzopistossa saksofoniopettajanaan Juhani Aaltonen ja sovitustekniikan opettajana Kaj Backlund. Päivinen siirtyi ammattilaiseksi 1970-luvun alussa ja liittyi Sami Hurmerinnan Taivaanvuoheen. Hän kiersi keikoilla Tapani Kansan ja Arto Sotavallan yhtyeissä. Jukka Tolonen Bandin (JTB) mukana Päivinen kiersi Eurooppaa vuosikymmenen lopulla. 1980-luvulla hän tutustui Edward Vesalaan, jonka Sound & Fury -toimintaan hän otti osaa vuodesta 1984 lähtien. Päivinen soitti myös useilla Vesalan levyillä.


title: Pepa Päivinen

text: Päivinen soittaa myös muun muassa UMO:ssa, oli mukana Saxperiment-saksofonikvartetissa ja osallistui yhdysvaltalaisen saksofonistin Anthony Braxtonin Ensemble Braxtonian kiertuekokoonpanoon. Vesalan tukemana ilmestyi vuonna 1997 Päivisen ensimmäinen sooloalbumi "Saxigon". Sillä soittivat Päivinen, Vesala, kosketinsoittaja Iro Haarla ja kitaristi Jouko ”Jimi” Sumén. Seuraavat levyt ilmestyivät Pepa Päivinen Trion nimellä ("Umpsukkelis" vuonna 1999 ja "Fun Faraway" vuonna 2002). Triossa soittivat kahdella ensilevyllä Hannu Rantanen (basso) ja Mikko Hassinen (rummut). Myöhemmin Rantasen korvasi Ville Huolman ja vuonna 2005 yhtyeeseen jonka nimeksi muuttui Pepa Päivinen Quartet, liittyi kitaristi Timo Kämäräinen.


title: Pepa Päivinen

text: Edward Vesalan lesken Iro Haarlan kanssa Päivinen on julkaissut duolevyn "YarraYarra" (2001).Yhtyeen johtajana:


title: Eetu Salin

text: Johan Edvard "Eetu" Salin (18. maaliskuuta 1866 Asikkala – 6. huhtikuuta 1919 Helsinki) oli suomalaisen työväenliikkeen aktiivi, kansanedustaja ja toimittaja. Hän oli yksi Suomen sosialidemokraattisen puolueen perustajajäsenistä ja sen alkuaikojen huomattavampia johtajia. Salin oli myös ammatillisen ja osuustoiminnallisen liikkeiden alkuunpanijoita Suomessa. Varsinaiselta ammatiltaan hän oli suutari. Salin vangittiin Suomen sisällissodan jälkeen ja hän kuoli vankeudessa.


title: Eetu Salin

text: Asikkalassa syntyneen Eetu Salinin vanhemmat olivat suutari Juho Kustaa Salin ja Anna Lena Daavidintytär, joka kuoli suurten nälkävuosien aikana 1868 Eetun ollessa vasta kaksivuotias. Salin avusti isäänsä suutarin ammatissa jo yhdeksänvuotiaasta alkaen ja lähti kotoa 18-vuotiaana. Hän valmistui Tampereella suutarimestariksi vuonna 1885 ja toimi sen jälkeen ammatissa useilla paikkakunnilla eri puolilla Suomea sekä myös Ruotsissa.


title: Eetu Salin

text: Muutettuaan Helsinkiin Salin liittyi Helsingin työväenyhdistykseen, joka tuolloin toimi vielä wrightiläisen työväenliikkeen mallin mukaisesti. Ruotsissa ja Saksassa sosialismin oppeihin tutustunutta Salinia alettiin agitaationsa vuoksi nimittämään rähisijäksi muiden radikaalien tapaan. Hän vaati jo vuonna 1896 punaisen lipun käyttöönottoa sosialistisen aatteen merkiksi. Salinista tuli nopeasti suomalaisten agitaattorien edelläkävijä innostavan ja populistisen puhetapansa vuoksi. Työnantajapuoli nimitti häntä Ilmestyskirjan pedoksi, kiihottajaksi ja konnaksi. Kansainvälisen mallin mukaan Salin kierteli Suomessa toisen agitaattorin, Taavi Tainion kanssa. Vuonna 1899 Suomen työväenpuolueen nimellä perustetun sosialidemokraattisen puolueen perustavassa kokouksessa Salin toimi puheenjohtajana.


title: Eetu Salin

text: Vuosina 1899–1901 Salin oli "Työmies"-lehden toimittajana Helsingissä, jonka jälkeen hän perusti Hyvinkäälle kansankeittiön. Vuonna 1901 Salin muutti Poriin, jossa hän Hyvinkään tapaan toimi kansankeittiön pitäjänä. Työnantajana Salinista kerrotaan tarinaa, jonka mukaan keittiöhenkilökunta oli valittanut hänelle työoloistaan, johon Salin oli vastannut: ”Järjestäytykää saatanat, niin saatte joukkovoimalla asianne ajetuksi!” Porissa Salin jatkoi poliittista toimintaansa ja nousi nopeasti Porin työväenyhdistyksen johtoon. Porin kaupunginvaltuustoon hänet valittiin vuonna 1905 ja vuotta myöhemmin Salin ryhtyi kaupungissa ilmestyneen "Sosialidemokraatti"-lehden päätoimittajaksi. Vuoden 1905 suurlakon aikana hän oli yksi Tampereella julkaistun niin sanotun punaisen julistuksen allekirjoittajista. Salin kuului myös Helsingin suurlakkokomiteaan. toisen sortokauden aikana hän joutui lehtikirjoitustensa johdosta vankilaan vuosiksi 1908–1909 majesteettirikoksesta syytettynä. Kansanedustajaksi Salin valittiin ensimmäistä kertaa vuoden 1909 eduskuntavaaleissa. Toisen kerran hän nousi eduskuntaan vuonna 1917.


title: Eetu Salin

text: Keisari Nikolai II:n hajotettua vuonna 1909 valitun eduskunnan Salin muutti Yhdysvaltoihin. Siellä hän työskenteli vuodet 1911–1912 Massachusettsin Fitchburgissa ilmestyneiden "Raivaaja"- ja "Säkeniä"-lehtien toimittajana. Amerikan Suomalaisen Sosialistijärjestön kustantamien lehtien perustaja oli Salinin vanha ystävä Taavi Tainio. Pohjois-Amerikasta Salin palasi Poriin ja jatkoi toimittajana, kunnes vielä vuonna 1912 hankki omistukseensa maatilan Ylöjärveltä.


title: Eetu Salin

text: Sisällissodan yhteydessä vuonna 1918 Salin liittyi punaisiin velvollisuudentunnosta, vaikka oli vastustanut kapinaan nousua viimeiseen asti. Hän toimi sodan aikana julkaistun "Suomen Kansanvaltuuskunnan Tiedonantaja" -lehden päätoimittajana. Se oli punaisten virallinen tiedotuslehti ja äänenkannattaja. Sisällissodan päätyttyä Salin jäi vangiksi ja tuomittiin kuolemaan osallisuudesta Suomen kansanvaltuuskunnan toimintaan. Tuomio muutettiin kuitenkin myöhemmin kymmenen vuoden kuritushuonevankeusrangaistukseksi. Salin kuoli epäselvissä olosuhteissa Sörnäisten vankilassa 6. huhtikuuta 1919.


title: Eetu Salin

text: Eetu Salinille on pystytetty Lahden kaupungintalon edustalle abstrakti Eetu Salinin muistomerkki, jonka on tehnyt kuvanveistäjä Veikko Leppänen. Porin Itäpuistossa sijaitsee vuonna 1955 paljastettu professori Aimo Tukiaisen suunnittelema Eetu Salinin muistomerkki. Läheisyydessä oleva aukio on nimetty hänen mukaansa Eetunaukioksi. Aimo Tukiaisen veistos esiintyy myös 100-vuotiaan suomalaisen työväenliikkeen kunniaksi vuonna 1999 julkaistussa postimerkissä. Lisäksi sekä Porissa että Lahdessa on Salinin mukaan nimetyt kadut. Helsingissä puolestaan toimii Salinin mukaan nimetty urheiluseura Eiran Voimailuseura Eetu Salin.


title: Eetu Salin

text: Eetu Salin esiintyy myös kaunokirjallisuudessa. Väinö Linnan romaanitrilogian "Täällä Pohjantähden alla" ensimmäisessä osassa on kuvitteellinen jakso, jossa Salin käy puhumassa Pentinkulmalla vuoden 1907 eduskuntavaalien alla. Vuoden 1968 "Täällä Pohjantähden alla" -elokuvassa Salinia esitti Ossi Räikkä. Kirjailija Kalevi Kalemaa julkaisi Salinin elämäkerran "Eetu Salin – legenda jo eläessään" vuonna 1975. Hän on myös kirjoittanut Saliniin liittyvän näytelmän "Suutari Salinin perintö".


title: Eetu Salin

text: Eetu Salin avioitui Ida Koposen kanssa vuonna 1898. Alkoholismista kärsineen Salinin sanotaan Porin vuosinaan joutuneen pidätetyksi päihtymyksen vuoksi yli sata kertaa.


Marin autonominen sosialistinen neuvostotasavalta (Marin ASNT) oli autonominen sosialistinen neuvostotasavalta Venäjän FSNT:ssa Neuvostoliitossa. Se käsitti nykyisen Marin tasavallan alueen.


title: Marin autonominen sosialistinen neuvostotasavalta

text: Marin ASNT perustettiin 5. joulukuuta 1936 Marien autonomisesta alueesta. Neuvostoliiton hajotessa Marin ASNT julistautui Marin tasavallaksi (Mari El) 22. joulukuuta 1990.


title: Lumisen virran mies

text: Lumisen virran mies ("Snowy River: The McGregor Saga") on australialainen televisiosarja, joka kertoo McGregorin perheen elämästä. Sarja perustuu Banjo Patersonin balladiin "The Man from Snowy River". Sarjan tapahtumat sijoittuvat 1800-luvun puolivälin Australiaan, Snowy Mountains -vuoristossa sijaitsevaan kuvitteelliseen Paterson's Ridgen pikkukaupunkiin. Sarjaa esitti Suomessa Yle TV1 ja syksyllä 2009 sen esitti uusintana Yle TV2.


title: Perämeren kansallispuisto

text: Perämeren kansallispuisto () sijaitsee Pohjanlahden perukassa Perämerellä Kemin–Tornion alueella. Vuonna 1991 perustetun luonnonsuojelualueen pinta-ala on 157 km², josta maata on 2,5 km². Aluetta hoitaa Metsähallitus.


title: Perämeren kansallispuisto

text: Perämeren kansallispuiston alueella olevat saaret ovat syntyneet maannousun myötä, ja alueen maisema on edelleenkin jatkuvasti muuttuva. Alueella on myös lukuisia perinteisiä kalastustukikohtia. Koko alue on laajaa perinnemaisemaa, joskin alueen yksi perinteisistä käyttötavoista, metsästys, on kielletty.


title: Perämeren kansallispuisto

text: Kansallispuisto on tavoitettavissa veneellä, joskin siellä vierailua suositellaan vain kokeneille pienveneilijöille. Retki- ja suojasatamien rakentaminen on kuitenkin lisännyt venematkailijoiden määrää; vuonna 2014 kävijämäärän arvioitiin lämpimän kesän ja kohentuneen palvelutason johdosta nousevan 15 000:een. Alueella on myös sukeltajille tarkoitettu vedenalainen luontopolku.


title: Perämeren kansallispuisto

text: Metsähallituksen tilastoissa tämän varsin hankalasti saavutettavan merellisen kansallispuiston kävijämääräksi on tilastoitu vuosittain 7 800–9 800 (vuosina 2012–2017).


title: Kabardian autonominen alue

text: Kabardian autonominen alue (myös Kabardien autonominen alue), oli lyhytikäinen hallintoalue Neuvosto-Venäjällä Pohjois-Kaukasiassa. Se sijaitsi nykyisen Kabardi-Balkarian tasavallan alueella. Kabardian autonominen alue perustettiin kabardien asuinalueen ydinosasta 1. syyskuuta 1921. Seuraavana vuonna autonomista aluetta laajennettiin ja siitä muodostettiin Kabardi-Balkarian autonominen alue.


title: Kabardi-Balkarian autonominen alue

text: Kabardi-Balkarian autonominen alue oli hallintoalue Pohjois-Kaukasiassa Venäjän FSNT:ssa Neuvostoliitossa. Se käsitti suunnilleen nykyisen Kabardi-Balkarian tasavallan.


title: Kabardi-Balkarian autonominen alue

text: Kabardi-Balkarian autonominen alue perustettiin vuonna 1922 yhdistämällä Kabardian autonominen alue ja balkaarien asuinalueen ydinalue. Autonominen alue korotettiin Kabardi-Balkarian autonomiseksi sosialistiseksi neuvostotasavallaksi 5. joulukuuta 1936.


title: Kaiserslautern

text: Kaiserslautern on Saksan Rheinland-Pfalzin osavaltiossa sijaitseva kaupunki. Vuoden 2011 väestönlaskennassa siellä oli 96 340 asukasta., joiden lisäksi siellä asuu yli 50 000 Yhdysvaltain kansalaista alueella sijaitsevien NATO-sotilastukikohtien vuoksi. Se on suurin amerikkalaisten yhteisö Yhdysvaltojen ulkopuolella. Tukikohdissa työskentelee ihmisiä myös 70 muusta maasta. Ramsteinin lentotukikohdan lisäksi alueella on 11 muuta sotilaskohdetta. Amerikkalaiset kutsuvat kaupunkia nimellä K-town. Kaupungin pinta-ala on 139,72 neliökilometriä.


title: Kaiserslautern

text: Kaupungin nimi tulee sanasta Kaiser, keisari, ja paikallisesta Lautern-joesta. Keisari Fredrik I Barbarossa rakennutti sinne palatsin 1100-luvulla. Kaiserslautern oli keskeinen paikka vuosien 1848-1849 Pfalzin vallankumouksessa. Se teollistui nopeasti ja oli 1900-luvun alussa Pfaltzin merkittävimpiä teollisuuskeskuksia rautaruukkeineen ja puuvillakehräämöineen.


title: Kaiserslautern

text: Kaupungin perinteinen jalkapallojoukkue 1. FC Kaiserslautern menestyi 1950- ja 1990-luvuilla.


Kabardi-Balkarian autonominen sosialistinen neuvostotasavalta (Kabardi-Balkarian ASNT, vuosina 1944-1957 Kabardian autonominen sosialistinen neuvostotasavalta) oli autonominen sosialistinen neuvostotasavalta Pohjois-Kaukasiassa Venäjän FSNT:ssa Neuvostoliitossa. Se käsitti nykyisen Kabardi-Balkarian tasavallan alueen.


title: Kabardi-Balkarian autonominen sosialistinen neuvostotasavalta

text: Kabardi-Balkarian ASNT muodostettiin Kabardi-Balkarian autonomisesta alueesta 5. joulukuuta 1936. Toisessa maailmansodassa Saksa valloitti Kabardi-Balkarian ASNT:n loppukesällä 1942, mutta Neuvostoliitto valtasi alueen takaisin seuraavana vuonna. Neuvostojohto syytti balkaareja yhteistoiminnasta saksalaisten kanssa ja koko kansa karkotettiin Keski-Aasiaan 1944. Balkaarien karkotuksen jälkeen tasavallan nimeksi tuli Kabardian autonominen sosialistinen neuvostotasavalta. Balkaarit saivat palata kotimaahansa vuonna 1957 ja tasavallan nimeksi palautettiin Kabardino-Balkarian ASNT.


text: Neuvostoliiton hajotessa 1991 Kabardi-Balkarian ASNT antoi suvereenisuusjulistuksen ja muutti nimensä Kabardi-Balkarian tasavallaksi. Maaliskuussa 1992 Kabardi-Balkaria allekirjoitti sopimuksen Venäjän federaation kanssa ja tuli näin sen osaksi.


title: Hans Sloane

text: Sir Hans Sloane (16. huhtikuuta 1660, Killyleagh – 11. tammikuuta 1753, Lontoo) oli skotlantilaiseen perheeseen syntynyt lääkäri ja keräilijä. Hans Sloane testamenttasi keräämänsä merkittävän kokoelman kasveja, eläimiä, kirjoja, käsikirjoituksia, painotöitä, kuvia, mitaleja, kolikoita, sinettejä, kameroita ja muita esineitä valtiolle. Kokoelma muodosti vuonna 1759 avatun British Museumin kokoelman perustan.


title: Bugbear Entertainment

text: Bugbear Entertainment on suomalainen videopelejä kehittävä yritys, joka on tunnettu erityisesti ajopelien kehittäjänä. Yritys on perustettu vuonna 2000, ja sen kotipaikka on Helsinki.


title: Bugbear Entertainment

text: Yrityksen tuotteisiin kuuluu "FlatOut" -pelisarja, jota julkaisi Empire Interactive. Oikeudet sarjan immateriaalioikeuksiin ja sarjan kehitys ovat siirtyneet toisille kehittäjille Empiren mentyä konkurssiin.


title: Bugbear Entertainment

text: Vuonna 2012 julkaistiin Bugbearin kehittämä "Ridge Racer Unbounded", joka on osa Namcon "Ridge Racer" -pelisarjaa. Yritys on kehittänyt usean vuoden ajan "Wreckfest"-ajopeliä, joka on julkaistu Steam-palvelussa early access -nimikkeenä vuonna 2014. Vuonna 2016 yritys julkaisi ensimmäisen pelattavan version "Stuntfest" pelistä early access -julkaisuna.


title: Bugbear Entertainment

text: "Wreckfest" on julkaistu virallisesti kesäkuussa 2018.


title: Bugbear Entertainment

text: Bugbearin kantamuoto Carts Entertainment perustettiin jo vuonna 1997. Take-Two Interactive halusi julkaista Carts Entertainmentin "Wipeout"-henkisen kaahailupelin, jota he olivat markkinoineet Lontoon ECTS-messuilla. Julkaisija halusi kulkuneuvoihin renkaat, eikä ohjausta saatu muutoksien jälkeen toimimaan kunnolla. Vuonna 1999 julkaistu "Thrust, Twist’n Turn" sai huonon vastaanoton kriitikoilta. Carts Entertainmentin tarina loppui pelin julkaisuun, sillä kehittäjät eivät halunneet enää tehdä töitä Take-Twolle. Yrityksellä oli tuolloin myös TV-peli "Pirate Ships" (1998) MoonTV:lle


title: Bugbear Entertainment

text: Janne Alanenpää suunnitteli Tatu Blombergin kanssa toisenlaista peliä "Thrust, Twist’n Turnin" grafiikkamoottorin päälle, mutta hankkeen saamiseksi käyntiin heidän piti perustaa uusi yritys, Bugbear. Rallipelin prototyyppi valmistui puolessa vuodessa, ja sitä lähdettiin esittelemään Lontoon ECTS-messuille. Julkaisusopimus tehtiin itävaltalaisen JoWood-yrityksen kanssa. Se tarjosi tuplasti pelin tuotantobudjetin verran rahaa ja maksoi heti alkuun puolet summasta, mikä helpotti pienen yrityksen toimintaa huomattavasti. Vuonna 2001 julkaistu "Rally Trophy" myi yli 600 000 kappaletta ja sai kriitikoilta hyvän vastaanoton. Jatko-osaa ei ehditty tehdä, sillä JoWood ajautui ongelmiin pörssissä. Tyhjän päälle pudonnut Bugbear kehitti Activision Value -julkaisijalle Yhdysvaltain markkinoille suunnatun "Tough Trucks" -autopelin.


title: Bugbear Entertainment

text: Seuraavaksi Bugbear alkoi kehittää jokamiesluokasta vaikutteita saanutta "FlatOut"-autopeliä, jolle ei löytynyt julkaisijaa ellei sitä kehittänyt samaan aikaan myös konsoleille. Blomberg käänsi pelimoottorin PlayStation 2:lle, ja kahdessa kuukaudessa pelin esittelyversio konsolille oli valmis. Julkaisija Empire oli käännöksestä innoissaan ja saapui seuraavalla viikolla Suomeen, jolloin julkaisusopimus allekirjoitettiin. Vuonna 2004 julkaistu "FlatOut" menestyi niin, että jatko-osan kehittäminen oli selvää.


title: Bugbear Entertainment

text:
Bugbear Entertainment
Carts Entertainment


title: Ilola (Vantaa)

text: Ilola () on Vantaan Koivukylän suuralueeseen kuuluva kaupunginosa. Se rajoittuu pohjoisessa Tuusulan kuntaan, idässä Asolaan, kaakossa Koivukylään, etelässä Ruskeasantaan ja lännessä Lentokenttään.


title: Ilola (Vantaa)

text: 4 667 asukkaan Ilola on pientalovaltainen asuinalue, jossa pien- ja rivitalojen ohella on pienkerrostaloja (viidennes kaikista asunnoista). Suurin osa asunnoista on omistusasuntoja ja niiden keskikoko on Vantaan mittakaavassa varsin suuri, 90 neliömetriä. Ilola on rakennettu sotavuosien jälkeisenä jälleenrakennuskautena sekä 1980–1990-luvuilla, jolloin Ilola oli Vantaan nopeimmin kasvavia kaupunginosia.


title: Ilola (Vantaa)

text: Ilolan pohjoisosassa oleva asuinalue tunnetaan nimellä Kylmäoja.


title: Ilola (Vantaa)

text: Ilolan eteläosa rajoittuu Koivukylänväylään, jota pitkin pääsee Tuusulan moottoritielle ja kaupunginosan länsireunalla sijaitsevalle Vanhalle Tuusulantielle, joka syntyi jo 1500-luvulla ja sijaitsee edelleen Ilolan kohdalla vanhalla paikallaan. Koivukylänväylää on jatkettu Koivukylään, jolloin avautui tieyhteys suoraan itään päin. Koivukylään johtaa myös erillinen kevyenliikenteen väylä.


title: Ilola (Vantaa)

text: Ilolan lähellä Leinelässä on Kehäradan asema. Ilolaan, Tuusulanväylän Koivukylänväylän liittymän pohjoispuolelle on tehty asemavaraus Ruskeasannan rautatieasemalle.


title: Ilola (Vantaa)

text:
Ilolassa on K-Market, ABC-huoltoasema, jossa sijaitsee Alepa, perinteiseen tyyliin rakennettu punaseinäinen Ilolan koulu, kaksi julkista päiväkotia, yksi yksityinen päiväkoti, seurakuntatalo ja palvelutalo. Koivukylänväylän varteen on syntynyt pienteollisuutta, jossa on muun muassa ollut leipomo ja tehtaanmyymälöitä.
Ilolan halki virtaavat Kylmäojan latvahaarat, joiden yhteyteen on syntynyt savisia pieniä laaksoja ja niiden väliin korkeampia moreenikumpuja. Näihin purolaaksoihin keskittyi alueen ensimmäinen asutus. Alueen lounaisosassa on rehevä saniaiskorpilehto, jossa esiintyy muun muassa kulleroa, rentukkaa, korpi-imarretta ja hiirenporrasta. Eräässä puronvarsilehdossa kaupunginosan keskellä puolestaan on esiintynyt harvinaista luhtaorvokkia. Luhtaorvokki alkoi hakkuiden vuoksi vähentyä 1990-luvun alussa. Vuonna 1995 Vantaan kaupunki kaatoi mailtaan puita: kasvupaikan vierestä hakattiin runsaasti puita ja vastarannalta lähes kaikki. Hakkuujätteet kasattiin luhtaorvokkien päälle. Keväällä 1995 kaupungin ja ympäristöministeriön edustajat totesivat kasvupaikalla, että luhtaorvokkeja ei enää havaittu.


title: Ilola (Vantaa)

text: Ilolan koillisosassa, lähellä Tuusulan rajaa sijaitsee laaja "Kylmäojan korpi", jossa on muun muassa tervaleppäkorpialue. Korpi on nykyisin luonnonsuojelualue ja sinne voi tehdä patikkaretkiä.


title: Porvoon tuomiokirkko

text: Porvoon tuomiokirkko () on Suomen evankelis-luterilaisen kirkon Porvoon hiippakunnan tuomiokirkko, joka edustaa tyyliltään 1400-luvun myöhäisgotiikkaa. Lisäksi kirkkoa käyttää Porvoon suomalainen seurakunta. Suomenkielisen seurakunnan kautta tuomiokirkko kuuluu myös Helsingin hiippakuntaan.


title: Porvoon tuomiokirkko

text: Kirkossa järjestetään jumalanpalvelusten lisäksi runsaasti häitä, kastejuhlia ja hautajaisia. Kirkko on myös Porvoon suosituin matkailukohde.


title: Porvoon tuomiokirkko

text: Suomalaiset muistavat Porvoon tuomiokirkon etenkin Porvoon vuoden 1809 valtiopäivistä. Siellä keisari Aleksanteri I otti vastaan säätyjen uskollisuudenvalan sen jälkeen kun oli luvannut pitää voimassa Suomen vanhat lait.


title: Porvoon tuomiokirkko

text: Kirkosta tuli tuomiokirkko vuonna 1723, kun Viipurin hiippakunta siirrettiin Porvooseen. Tasan 200 vuotta myöhemmin, vuonna 1923 siihenastinen Porvoon hiippakunta siirrettiin Tampereelle, ja uusi Porvoon hiippakunta on siitä asti käsittänyt rannikon ruotsinkieliset ja kaksikieliset ruotsienemmistöiset seurakunnat.


title: Porvoon tuomiokirkko

text: Kirkon runkohuone oli alun perin hirsinen. Muutamien historiallisten tietojen mukaan todennäköisesti vuosien 1410 ja 1420 välillä runkohuoneen ympärille rakennettiin kivinen runkohuone, joka oli suuruudeltaan noin 11 x 24 metriä. Tästä on enää jäänteitä kahdessa seinässä, jotka muodostavat nykyisen kirkon luoteisnurkan. Nähtävissä on myös entinen umpeen muurattu sisäänkäyntiovi. Jo tämä aiempi kivikirkko oli mitä ilmeisimmin pyhitetty Neitsyt Marialle. Runkohuonetta laajennettiin vuoden 1450 paikkeilla noin neljä metriä itään ja kuusi metriä etelään päin. Porvoon tuomiokirkko edustaa Suomessa 1400-luvun puolivälissä ilmestynyttä uutta rakennustapaa, jonka toi mukanaan Pohjois-Saksasta Suomeen muuttanut arkkitehti Pernajan mestari. Rakennystyyliä leimaavat muun muassa erikoinen länsi- ja itäpäätyjen koristelu sekä omaperäinen, 28-jakoinen tähtiholvirakenne. Porvoon tuomiokirkkoa pidetään yhtenä Suomen keskiajan ja koko historian merkittävimmistä rakennuksista.


title: Porvoon tuomiokirkko

text: Kirkossa on ollut urut jo 1600-luvulta lähtien. Nykyinen urkufasadi on Olof Schwanin rakentama vuodelta 1799. Kirkon nykyiset urut rakensi Urkurakentamo Veikko Virtanen vuonna 1978. Äänikertoja 44.


title: Porvoon tuomiokirkko

text: Kirkon alttaritaulu, "Ehtoollinen", on Joseph Desarnodin maalaama, ja se jäljittelee Leonardo da Vincin "Viimeistä ehtoollista". Istumapaikkoja kirkossa on 750.


title: Porvoon tuomiokirkko

text: Kirkkorakennuksen merkittäviä korjaustöitä ovat olleet holvien uudelleenmuuraus vuosina 1728–33 ja lehtereiden rakennus 1762–64. Vuosina 1977–1978 kirkkoa entisöitiin Nils Erik Wickbergin ja Heikki Havaksen suunnitelmien pohjalta muun muassa siirtämällä alttaritaulu pois päätyseinältä ja palauttamalla lehterikaiteen ja saarnastuolin väri harmaanvihreäksi.


title: Porvoon tuomiokirkko

text: Porvoon tuomiokirkko poltettiin useasti 1500-luvulla, ja se pääsi rapistumaan pahasti. Vuonna 1508 tanskalaiset hävittivät kirkon, vuonna 1571 ja 1590 kirkko poltettiin venäläisten hyökätessä. 1600-luvulla kirkko oli jälleen kunnostettu, mutta vuonna 1708 suuren Pohjan sodan aikana se jälleen poltettiin. Silloin rakennus tuhoutui täysin nokeentuneita seiniä, kuoriholvia ja pohjoislaivan holvia lukuun ottamatta. Jatkosodan aikana 1941 kirkkoon osui pommi, joka putosi katon ja holvien läpi räjähtämättä.


title: Porvoon tuomiokirkko

text: Porvoon tuomiokirkossa avattiin Porvoon valtiopäivät 1809, ja annettiin Aleksanteri I:n hallitsijanvakuutus.


title: Porvoon tuomiokirkko

text: 29. toukokuuta 2006 kirkon katto paloi tuhopoltossa kokonaan, ja sen osat romahtivat holvien päälle, jotka kuitenkin kestivät, ainoastaan kattokruunut romahtivat kirkkosaliin. Lisäksi kirkkosali kärsi savu- ja vesivahinkoja. Suurpalon vaara kaupungissa oli suuri, koska palavia kattorakenteita lensi jopa satojen metrien päähän hehkuvina kekäleinä. Porvoon vanha kaupunginosa on tiheään rakennettu, ja kadut ovat kapeita. Palo sai alkunsa kahden aikaan yöllä kirkon ulkopuolelta.


title: Porvoon tuomiokirkko

text: Tuhopolton tekijä sai hovioikeudessa 15. toukokuuta 2007 kuuden ja puolen vuoden mittaisen vankeusrangaistuksen törkeästä tuhotyöstä.


title: Porvoon tuomiokirkko

text: Porvoon tuomiokirkko otettiin korjaustöiden jälkeen uudelleen käyttöön ensimmäisenä adventtisunnuntaina 30. marraskuuta 2008.


title: Porvoon tuomiokirkko

text: Porvoon tuomiokirkon profiili on lyöty 2 euron erikoisrahaan, joka laskettiin liikkeelle vuonna 2009 Porvoon valtiopäivien 200-vuotisjuhlan kunniaksi. Saman tapahtuman muistoksi julkaistiin myös kultainen 100 euron juhlaraha, jota koristaa sama kirkkoprofiili.


title: Kenraali (elokuva)

text: Kenraali ("The General") on vuonna 1926 valmistunut Buster Keatonin ohjaama mykkäelokuva, mahdollisesti Keatonin tunnetuin. Yhdysvaltain sisällisodan aikaan sijoittuva toiminnallinen komedia kertoo veturinkuljettaja Johnnie Graysta, joka joutuu yksinään pelastamaan vihollisen käsistä kaksi rakkauttaan, tyttöystävänsä Annabelle Leen ja Kenraali-nimisen veturin.


title: Kenraali (elokuva)

text: Vuonna 1979 kolmekymmentä suomalaista elokuva-arvostelijaa ja -asiantuntijaa teki kukin luettelon kaikkien aikojen sadasta merkittävimmästä elokuvasta, ja "Kenraali" oli mukana heistä 22 listalla. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Kenraalin" kaikkien aikojen kymmenenneksi parhaaksi komediaksi.


title: Kenraali (elokuva)

text: Elokuvan on ohjannut yhdessä Buster Keatonin kanssa Clyde Bruckman, ja se on sijoittunut kerta toisensa jälkeen kriitikoiden kaikkien aikojen elokuvia listanneissa äänestyksissä korkeille sijoille, varsinkin pelkkiin mykkäelokuviin keskityttäessä.


title: Kenraali (elokuva)

text: "Kenraalin" juoni perustuu löyhästi huhtikuussa 1862 sattuneeseen todelliseen tapahtumaan, joka tunnetaan nimellä suuri veturijahti ("Great Locomotive Chase"). James J. Andrewsin johtamat pohjoisvaltioiden vakoojat kaappasivat Kenraali-veturin ja matkustajajunan Atlantan tienoilla, ja pyrkivät kuljettamaan sen omalle puolelleen. Junan miehistö kuitenkin nousi kapinaan ja Etelävaltioiden joukot saivat kaapparit käsiinsä kymmenisen kilometriä ennen rajaa, ja myöhemmin joukkio sai hirttotuomion vakoilusta. Tapahtumien filmatisoiminen komediana herätti vastustusta.


title: Kenraali (elokuva)

text: Keaton on itse todennut, että hän otti palan historiaa ja pitäytyi siinä yksityiskohtaisesti: hän esimerkiksi vaati, että kohtaukset kuvattiin alkuperäisillä tapahtumapaikoilla. Taistelukohtauksessa käytettiin melkoista osaa Oregonin kansalliskaartista. "Kenraalissa" on mykkäelokuvien kauden kallein kohtaus, jossa "Texas"-veturi tuhoutuu pudotessaan jokeen palavalta rautatiesillalta. Buster Keaton oli antanut kunnostaa kaksi vanhaa veturia 65 vuoden takaiseen asuunsa. Elokuva merkitsi Keatonille myös hänen veturiharrastuksensa huippua.


title: Sami Salo

text: Sami Sakari Salo (s. 2. syyskuuta 1974 Turku, Suomi) on suomalainen uransa päättänyt jääkiekkoilija. Salo oli pelipaikaltaan puolustaja.


title: Sami Salo

text: Ottawa Senators Salon NHL:ään yhdeksännellä kierroksella numerolla 239. Hänen uransa NHL:ssä käynnistyi kaudella 1998–1999 loistavasti sujuneiden Jääkiekon SM-liigassa vietettyjen kausien jälkeen. Ottawassa Salo onnistui vakiinnuttamaan paikkansa NHL:ssä varsin nopeasti pelaten tulokaskaudellaan 61 runkosarjan ottelua. Vuonna 2002 Ottawa kauppasi Salon Vancouver Canucksiin vaihdossa hyökkääjä Peter Schaeferiin. Vancouverissa Salo nousi nopeasti joukkueensa puolustajien parhaimmistoon, mutta lähes kymmenen yhteisen kauden jälkeen hän siirtyi Vancouverista nykyiseen seuraansa Tampa Bay Lightningiin, jonka kanssa hän solmi kaksivuotisen sopimuksen vuoden 2012 kesällä.


title: Sami Salo

text: Jääkiekon SM-liigassa Salon ammattilaisura käynnistyi Turun Palloseurassa kaudella 1994–1995, ja hän saavutti turkulaisseurassa yhden Suomen mestaruuden ja kaksi SM-hopeaa kunnes siirtyi viimeisen Suomessa viettämänsä kauden ajaksi Helsingin Jokereihin, jossa hän saavutti kauden päätteeksi SM-pronssia. Ruotsin pääsarjataso Elitserienissä Salo edusti Frölunda HC:ta saavuttaen Ruotsin mestaruuden.


title: Sami Salo

text: Salon vahvuuksiin voidaan lukea erinomainen, tarkka ja voimakas lyöntilaukaus, oiva pelinlukutaito ja hyvä avaussyöttö. Kookkaana pelaajana Salo on myös luotettava puolustaja. Hänen heikkouksiaan ovat loukkaantumisherkkyys sekä ajoittaisesti liian pehmein ottein pelaaminen hänen kokoonsa nähden.


title: Sami Salo

text: Salon pääsarjaura alkoi Turun Palloseuran riveissä Jääkiekon SM-liigassa. Hän pelasi myös kauden Jokereissa ennen lähtöään Pohjois-Amerikkaan ja Ottawa Senatorsiin.


title: Sami Salo

text: Senators oli varannut Salon NHL:ään vuonna 1996 yhdeksännellä kierroksella. Ensimmäisellä NHL -kaudellan 1998–1999 Salo teki 7 maalia ja 19 pistettä Ottawa Senatorsissa ja hänet valittiin tulokkaiden tähdistökenttään. Hän teki uransa ensimmäisen maalin NHL.ssä 21.1 1999 Boston Bruinsia vastaan ja ensimmäisen hattutempun 30.3 1999 Pittsburgh Penguinsia vastaan. Seuraavilla 3. kaudella Salo kärsi loukkaantumisista ja pelasi kahdesti alle puolet kauden otteluista.


title: Sami Salo

text: Kaudeksi 2002–03 Salo siirtyi Vancouver Canucksin riveihin. Salo kuului heti Canucksin luottopakkeihin ja teki ensimmäisellä kaudellaan seurassa 9 maalia ja 30 pistettä. Seuraava kausi tuotti 7 maalia ja 26 pistettä.


title: Sami Salo

text: Koska työsulku peruutti , Salo siirtyi takaisin Eurooppaan ja Ruotsin Elitserienissä pelaavan Frölunda HC:n paitaan, voittaen Ruotsin mestaruuden, jonka jälkeen hän palasi takaisin Vancouveriin.


title: Sami Salo

text: Kaudella 2005–06 salo teki 11 maalia 33 pistettä vain 59. pelissä, kun Salon kautta haittasivat loukkaantumiset. Seuraava kausi 2006–2007 on tilastollisesti Salon parhaita. Vaikka Salo jäi loukkaantummisten vuoksi pois 15 pelistä, teki Salo silti henkilökohtaisia ennätyksiä 14. maalillaan, 23. syötöllään ja 37. pisteellään. Hän oli liigan puolustajien maalipörssin 10. ja teki puolustajista eniten voittomaaleja (6). Seuraavilla kahdella kaudella Salo pelasi 60 ja 63 ottelua tehden kummallakin kaudella 25 pistettä. Loukkaantumiset rajasivat myös kautta 2009–10 ja pudotuspeleissä Duncan Keith lämäsi kiekon Salon haarojen väliin niin että kives repesi. Salo pystyi pelaamaan pudotuspeleissä 12 ottelua joissa hän teki 6 pistettä.


title: Sami Salo

text: Vuoden 2010 kesällä Salon akillesjänne katkesi hänen pelatessaan salibandya muiden jääkiekkoilijoiden kanssa kesäharjoittelun merkeissä. Kuntoutuksen edistyessä Salo haki pelituntumaa Vancouverin AHL-liigan farmiseura Manitoba Moosesta kolmen ottelun ajan, ja hän palasi NHL-kaukaloon vasta vuoden 2011 helmikuussa. Kahdeksan kuukauden toipumisjakson jälkeen NHL:ään paluun tehneen Salon kausi sai kuitenkin uuden takaiskun maaliskuussa, kun hän loukkasi vasemman kätensä peittäessään Minnesota Wildin Kyle Brodziakin laukauksen. Loukkaantumisten vuoksi kausi jäi runkosarjan osalta Salon NHL-uran lyhimmäksi, sillä hän pelasi ainoastaan 27 runkosarjaottelua merkkauttaen pelaamissaan otteluissa tehopisteet 3+4=7. Vancouverin osalta kausi sujui kuitenkin loistavasti seuran voittaessa NHL:n runkosarjan ja edeten pudotuspeleissä konferenssifinaalien kautta Stanley Cupin loppuottelusarjaan. Pudotuspeleissä Salo loukkaantui jälleen ja oli sivussa neljän ottelun ajan. Loppuottelusarjassa Vancouver kohtasi suomalaismaalivahti Tuukka Raskin edustaman Boston Bruinsin, joka vei mestaruuden nimiinsä Vancouverin hävitessä aina seitsemänteen loppuotteluun asti venyneen sarjan lopulta otteluvoitoin 4–3.


title: Sami Salo

text: NHL-kausi 2011–2012 oli Salon osalta aiempaan verrattaessa ehjempi kokonaisuus, ja hän pelasi runkosarjassa yhteensä 69 ottelua. Kauden alkupuolella Salo joutui olemaan sivussa kolmen ottelun ajan nivusvammansa vuoksi, mutta palatessaan kaukaloon marraskuussa Salo osoitti olevansa edelleen erinomainen puolustaja. 13 ottelun jälkeen Salo oli tehnyt runkosarjassa tehopisteet 4+5=9 sijoittuen Canucksin sisäisessä pistepörssissä viidenneksi, ja teholukemallaan +6 hän oli joukkueensa paras pelaaja yhdessä Alexandre Burrowsin kanssa. Pisteiden valossa kausi osoittautui runkosarjan päätyttyä jälleen tasaisen varmaksi suoritukseksi Salon osalta, sillä hän ylsi NHL:n runkosarjassa 25 tehopisteeseen tehtyään yhdeksän maalia ja merkkautettuaan kuusitoista maaliin johtanutta syöttöä.


title: Sami Salo

text: Kauden päätyttyä Vancouverin ja Salon tiet erosivat lähes kymmenen vuoden mittaisen yhteistyön jälkeen. Salo siirtyi hieman yllättäen Tampa Bay Lightningiin solmittuaan seuran kanssa kaksivuotisen ja 7,5 miljoonan dollarin eli lähes kuuden miljoonan euron arvoisen sopimuksen vapaana agenttina. Hän aloitti kautensa uudessa seurassaan loistavasti, 26. tammikuuta 2013 pelatussa Lightningin ja San Jose Sharksin välisessä kohtaamisessa Salo pohjusti Steven Stamkosin ja Ryan Malonen viimeistelemät maalit, kun Lightning voitti Sharksin numeroin 6–4. Ottelussa hän saavutti tehotilastoonsa merkinnän +5, minkä johdosta hän sivusi Lightningin yhden ottelun seuraennätystä tehotilastossa ja nousi samalla koko NHL:n tehotilaston kärkeen saavutettuaan jo kauden kahdeksannen tehomerkintänsä kolmeen otteluun. Tampa Bay nousi NHL:n itäisen konferenssin johtoon, ja syötettyään jälleen kaksi osumaa Philadelphia Flyersia vastaan pelatussa ottelussa Salo vahvisti asemaansa NHL:n tehotilaston kärkinimenä ja hänet valittiin San Josea vastaan pelatun ottelun tapaisesti ottelun kakkostähdeksi.


title: Sami Salo

text: Salo esiintyi ensimmäisen kerran Suomen jääkiekkomaajoukkueen kokoonpanossa vuoden 2001 maailmanmestaruuskilpailuissa. MM-turnaus oli Salolle pisteiden valossa hyvin menestyksekäs, sillä viimeisteltyään yhdeksään otteluun tehopisteet 3+6=9 hän sijoittui turnauksen pistepörssissä viidennelle sijalle ja oli koko MM-turnauksen toiseksi eniten tehopisteitä tehnyt puolustaja Petteri Nummelinin jälkeen. Suomi selvitti tiensä aina Tšekkiä vastaan pelattuun loppuotteluun, jossa ratkaiseva osuma päätti ottelun Tšekin hyväksi yli 70 peliminuutin jälkeen ja Suomi jäi hopealle. Lehdistö valitsi Salon turnauksen kakkostähdistöön.


title: Sami Salo

text: Salo palasi maajoukkueeseen jo seuraavana vuonna Salt Lake Cityn talviolympialaisiin, mutta Suomi jäi ulos mitalipeleistä, kuten myös vuoden 2004 maailmanmestaruuskilpailuissa jossa Salo edusti jälleen Suomea. Vuonna 2004 hänet kutsuttiin myös maailmancupin turnaukseen, jossa Suomen sijoitus oli toinen.


title: Sami Salo

text: Sittemmin Salo on esiintynyt Suomen maajoukkueessa kolmesti, vuosien 2006, 2010 ja 2014 talviolympialaisissa. Vuonna 2006 Suomi sijoittui hopealle ja vuosina 2010 ja 2014 pronssille.


title: Sami Salo

text: Vuoden 2014 olympialaisten pronssiottelussa 22.02.2014 Salosta tuli viimeinen ilman visiiriä pelannut jääkiekkoilija olympiahistoriassa. Visiirit ovat IIHF:n säännöissä pakollisia 31.12.1974 jälkeen syntyneille.


title: Sami Salo

text: Salo hankki osakkuuden Turun suurimmasta kuntokeskuksesta M&M Kuntotalosta vuonna 2000. Osakkaina M&M Kuntotalossa ovat myös jääkiekkoilijat Jani Hurme ja Tomi Kallio.


title: Maritta Kuula

text: Maritta Anne Kuula on suomalainen laulaja ja laulunkirjoittaja.


title: Maritta Kuula

text: Hän on toiminut sooloartistina vuodesta 1992 lähtien, jolloin hänen esikoisalbuminsa "Maritta Kuula ja Karvanopat" julkaistiin Herodes-levymerkillä. Kuula on jäsenenä 1980-luvulta lähtien toimineessa 500 kg lihaa -yhtyeessä, joka on tulkinnut muun muassa Uuno Kailaan runoja.


title: Maritta Kuula

text: Maritta Kuula tunnetaan omintakeisesta äänenkäytöstään ja laulutavastaan. Värikkäät ja mielikuvitukselliset esiintymisasut ovat olleet hänen suosiossaan vuosien varrella.


title: Maritta Kuula

text: Kuula saattaa yhtenä hetkenä kuulostaa pikkutytöltä, toisena elämää nähneeltä yökerhojen femme fatalelta. Sanoitukset ovat persoonallisia, ja Kuulan kappaleille ovat ominaisia myös ennakkoluulottomat ja kokeilevat sovitusratkaisut. Hänen taustallaan ovat aina soittaneet tunnetut suomalaiset soittajat.


title: Maritta Kuula

text:
Kuulan omintakeista taiteilijapersoonaa on verrattu Nicoon ja Marianne Faithfulliin. Kriitikot ovat kehuneet Kuulan kappaleita ja musiikkia, mutta siitä huolimatta hän on pysynyt eräänlaisena kulttisuosikkina.
Kuulan soololevyjen tuotannosta ovat vastanneet Heikki Tikka, Riku Mattila ja Eeva Koivusalo, ja levyillä ovat heidän lisäkseen esiintyneet monet muut tunnetut muusikot.


title: Maritta Kuula

text: Maritta Kuula on Osuuskunta Lilithin perustajajäsen.


title: Maritta Kuula

text: Kuula on vapaaehtoisesti lapseton. Hän on työskennellyt viestintäalalla ja tiedotustehtävissä.


title: Maritta Kuula

text: "Katso myös Luettelo Maritta Kuulan kappaleista"


title: Porter Wagoner

text: Porter Wagoner (12. elokuuta 1927 Howell County, Missouri – 28. lokakuuta 2007) oli yhdysvaltalainen kantrilaulaja. Hän tuli tunnetuksi Yhdysvalloissa vuosina 1960–1979 nähdystä televisio-ohjelmastaan "The Porter Wagoner Show", jonka yhteydessä hän esitteli yleisölle muun muassa nuoren Dolly Partonin. He muodostivat sittemmin suositun kantriduon, joka teki levytyksiä 1980-luvun vaihteeseen asti. Wagoner kuoli 80-vuotiaana keuhkosyöpään.


title: 500 kg lihaa

text:
500 kg lihaa on Kauko Röyhkän, Maritta Kuulan ja Pupu Lihaviston Oulussa 1980-luvun alussa perustama rockyhtye, jonka kokoonpano on vaihdellut vuosien varrella. Alkuperäinen kaksikko Kuula–Röyhkä on kuitenkin pysynyt ydinryhmänä, joka edelleen vastaa suurimmasta osasta sävellyksistä.
Nykyisessä kokoonpanossa soittavat Röyhkän ja Kuulan lisäksi Olli Kauniskangas, Kimmo Laine ja Kari Salminen.


title: 500 kg lihaa

text: Yhtye herätti huomiota tulkitessaan brutaalisti tunnustettuja suomalaisia lyyrikoita, kuten Uuno Kailasta, Aaro Hellaakoskea, Yrjö Jylhää ja Einari Vuorelaa.


title: 500 kg lihaa

text: Vietettyään yli kymmenen vuotta hiljaiseloa 500 kg lihaa koottiin uudestaan vuonna 2002 ja yhtye julkaisi syyskuussa 2004 paluualbuminsa "Sielu", joka oli osittain nauhoitettu livenä. Yhtyeen seuraava julkaisu oli studioalbumi "Nuori mies". Vuonna 2014 julkaistiin vanhan kokoonpanon vuosina 1984-1987 tekemiä treenikämppä-äänityksiä sisältävä albumi "Yksinäinen ratsastaja."


title: Täydellinen rikos

text: Täydellinen rikos () on Alfred Hitchcockin ohjaama jännityselokuva vuodelta 1954. Elokuva perustuu Frederick Knottin menestysnäytelmään, ja Knott kirjoitti myös elokuvakäsikirjoituksen. Elokuvan pääosissa ovat Grace Kelly, Ray Milland ja Robert Cummings. Elokuva oli ensimmäinen Hitchcockin ja Kellyn kolmesta yhteisestä elokuvasta.


title: Täydellinen rikos

text: "Täydellinen rikos" kuvattiin Warner-studion painostuksesta kolmiulotteisella Naturalvision-tekniikalla. Elokuvan ensi-illan aikoihin 3D-villitys oli kuitenkin jo mennyt ohitse ja elokuvaa esitettiin enimmäkseen kaksiulotteisena. Kolmiulotteisen version nähneiden kriitikoiden mukaan Hitchcock hyödynsi uutta tekniikkaa onnistuneesti. Kolmiulotteisuus on vaikuttavimmillaan kuuluisassa saksimurhakohtauksessa, jossa Grace Kellyn käsi tuntuu työntyvän katsomoon hänen tavoitellessaan saksia.


title: Täydellinen rikos

text: Elokuvan keskipisteenä toimivaa murhakohtausta pidetään loistavana näytteenä ohjaajansa mustasta huumorista, kun kuristamiskohtaus on kuvattu rakastelukohtauksen tavoin.


title: Täydellinen rikos

text: Elokuva kertoo aviopari Tonysta ja Margotista (Milland, Kelly), joiden idyllinen elämä on muuta kuin voisi luulla. Vaimolla on suhde jännityskirjailija Markin (Cummings) kanssa ja he luulevat ettei Tony tiedä tästä mitään. Eräänä iltana kun Margot ja Mark lähtevät viettämään iltaa, Tony kutsuu entisen tuttavansa, Charles Swannin paikanpäälle. Tony paljastaa Swannille tietäneensä vaimonsa salasuhteesta kokonaisen vuoden, ja että on koko tämän ajan kerännyt todisteita joilla mustamaalata Swann murhaamaan vaimo.


title: Täydellinen rikos

text: Swann jolla ei ole muita vaihtoehtoja kuin hyväksyä, kuuntelee suunnitelman jossa Tony lähtisi seuraavana iltana viettämään iltaa Markin kanssa ja vaimon olisi tarkoitus jäädä kotiin. Tony olisi kuitenkin piiloittanut avaimen asunnon oven edessä olevan porrasmaton alle, ja Swannin olisi tarkoitus saapua sovittuun kellonaikaan asuntoon kyseistä avainta käyttäen ja piiloutua talon ainoan puhelimen vieressä olevan verhon taakse. Sitten Tonyn tarvitsisi vain soittaa nukkuva vaimo puhelimeen ja Swann kuristaisi tämän hengiltä.


title: Täydellinen rikos

text: Seuraavana iltana suunnitelmaa lähdetäänkin toteuttamaan ja pientä viivästystä lukuun ottamatta kaikki sujuu ongelmitta, kunnes Swannin on aika murhata vaimo. Swann aloittaa vaimon kuristamisen ja aluksi vaikuttaa onnistuvan. Viime tingassa rimpuileva vaimo onnistuu kuitenkin nappaamaan aiemmin pöydälle jättämänsä sakset ja iskee ne Swannin selkään tappen murhamiehen. Vielä puhelinlinjalla oleva Tony kuulee vaimonsa huutavan apua ja kertoo vaimolleen että saapuu paikanpäälle välittömästi.


title: Täydellinen rikos

text: Matkalla Tony kehittelee uuden suunnitelman, jossa hän todisteita manipuloimalla yrittäisi saada tilanteen näyttämään siltä että vaimo olisikin tahallaan murhannut Swannin. Saavuttuaan kotiin hän ensitöikseen ottaa kuolleen Swannin taskuista avaimen pois, jotta poliiseille heräisi kysymys miten mies oli päässyt asuntoon. Sitten hän alkaa vaimonsa huomaamatta muokkaamaan ja hävittämään todisteita. Lopulta poliisin saapuessa paikanpäälle, kaikki sujuu aivan kuten Tony oli suunnitellut ja vaimoa syytetään Swannin murhasta.


title: Täydellinen rikos

text: Elokuva siirtyy kuukausia eteenpäin kun vaimo on saanut kuolemantuomion ja tuomio kuuluisi täyteenpanna vuorokauden sisällä. Tony on ottanut rennosti viimeiset kuukaudet, tuhlaamalla ahkerasti rahoja joilla oli alunperin tarkoitus maksaa Swannille vaimon murhasta. Mark kuitenkin ilmestyy paikanpäälle ja ehdottaa että Tony ottaisi syyt murhasta niskoilleen. Tonyn kysyessä miten hän muka selittäisi olevansa vastuussa murhasta, jossa kaikki todisteet viittaavat vaimon syyllisyyteen, Mark kertoo valmistelleensa selityksen joka Tonyn järkytykseksi vastaa lähes täydellisesti tapahtumien oikeaa kulkua. Tony kuitenkin kieltäytyy ja Mark on alkamassa väittelemään, kunnes murhaa tutkinut Tarkastaja Hubbard ilmestyy paikanpäälle kertoen tulleensa kysymään Tonyn kuulumisia. Tony rupeaa keskustellemaan Hubbardin kanssa ja Mark, joka vetäytyi makuuhuoneeseen äkkää rahasalkun, jossa on vielä paljon enemmän rahaa kuin mitä Tonylla pitäisi olla varaa kantaa mukanaan. Tämän nähtyään Mark tajuaa että hänen selityksensä, jolla Tony ottaisi syyt niskoilleen, pitääkin paikkaansa ja Tony on todellinen syypää kaikkeen.


title: Täydellinen rikos

text: Mark tulee esille makuuhuoneesta ja yrittää selittää Hubbardille mitä on tekeillä, mutta turhaan koska Tony onnistuu vakuuttamaan Tarkastajan syyttömyydestään, ja että kaikki on Markin keksimää satua. Mark häädetään asunnosta pois ja Hubbardinkin on aika poistua, mutta ennen lähtöään hän Tonylle että Vaimon käsilaukku, jossa on muun muassa asunnon toinen avain, on poliisiasemalla tämän haettavana. Juuri ennen lähtöään Hubbard kähveltää Tonyn asunnon avaimen ja lähdettyään hän odottaa että Tony poistuu asunnosta ennen kuin palaa sinne itse viemäänsä avainta käyttäen. Mark, joka oli jäänyt ulos odottaaman, näki mitä oli tekeillä ja saapuu asuntoon kyseenalaistamaan Hubbardin tekosia. Hubbard selittää Markille, että on viimeisten viikkojen ajan tutkinut Swannin murhaa lisää ja saanut selville täysin saman asian mitä Mark hetki sitten. Selviää että avain jonka Tony oli vienyt Swannilta tämän kuolemishetkellä ja joka tällä hetkellä on vaimon käsilaukussa, kuuluikin Swannin omaan asuntoon ja talon oikea vara-avain oli kaiken tämän ajan ollut porrasmaton alla, jonne Tony oli sen jättänyt Swannia varten (Swann oli palauttanut sen sinne jo ennen kuin astui asuntoon). Kaikki mitä poliisi enää tarvitsee todiste siihen että Vaimo ei tietäisi ja että Tony tietäisi avaimen olevan siellä.


title: Täydellinen rikos

text: Joten Vaimo tuodaan poliisiasemalta paikanpäälle ja todistaa syyttömyytensä, kun ei ymmärrä miksei hänen käsilaukkunsa avain sovi kotioveen. Seuraavaksi Tonyn palatessa kotiin, hän tajuaa ettei hänen avaimensa ole taskussa. Vailla vaihtoehtoja, hän lähtee poliisiasemalle noutamaan vaimon käsilaukkua, joka palautettiin sinne Vaimon todistettua syyttömyytensä. Hetken kuluttua Tony palaa kotiinsa käsilaukku mukanaan ja senkin avaimen pettäessä hän tajuaa avaimen edelleen olevan porrasmaton alla. Nyt hän hyvätuulisena avaa ovensa vain huomatakseen että asunto kuhisee poliiseja. Tonyn tajuttua että hän jäi kiinni syyllisyydestään, hän rauhallisesti kaataa itselleen lasillisen konjakkia ja onnittelee poliiseja.


title: Teddykarhu

text: Teddykarhu tai nallekarhu on pehmeäkarvaisesta plyysistä valmistettu lelukarhu.


title: Teddykarhu

text: Nimensä lelukarhu on saanut Yhdysvaltain presidentin Theodore ”Teddy” Rooseveltin mukaan, joka oli tunnettu suurriistan metsästäjä. Usein kerrotun tarinan mukaan Roosevelt matkusti Mississippiin ratkaisemaan osavaltion rajakiistaa Louisianan kanssa. Hänen isäntänsä veivät presidentin karhunmetsästykseen. Presidentillä ei kuitenkaan ollut metsästysonnea ja niinpä hänen isäntänsä nappasivat karhun kiinni ja kutsuivat Rooseveltin ampumaan sen. Roosevelt kuitenkin kieltäytyi ampumasta karhua. Aiheesta Clifford Berryman piirsi 16. marraskuuta 1902 "Washington Postissa" ilmestyneen pilakuvan, josta tuli nopeasti suosittu ja sitä julkaistiin uudelleen monissa paikoissa.


title: Teddykarhu

text: Pilapiirroksen inspiroimana brooklynilaiset Morris ja Rose Michtom valmistivat karhun, jolle antoivat nimen ”Teddy’s Bear” ja sijoittivat sen kauppansa ikkunaan. Toisin kuin aiemmat lelukarhut, teddykarhu näytti herttaiselta ja viattomalta kuten karhu Berrymanin piirroksessa. Yhdessä Butler Brothersin kanssa Michtomit perustivat Yhdysvaltain ensimmäisen teddykarhuja valmistaneen yrityksen, Ideal Novelty and Toy Companyn.


title: Teddykarhu

text: Samaan aikaan vuonna 1902 Saksan Leipzigissä Richard Steiff teki ensimmäisen prototyyppinsä teddykarhusta tätinsä Margarete Steiffin lelufirmalle. Maaliskuussa 1903 Leipzigin lelumessuilla Steiffit esittelivät ensimmäisen karhunsa, Baer 55PB, mutta se herätti melko vähäistä mielenkiintoa. Sitten kuitenkin Hermann Berg, erään New Yorkin tavaratalon leluostaja, tietäen ”Teddyn karhuja” kohtaan osoitetun mielenkiinnon Yhdysvalloissa, vei Steiffin nallet Amerikan markkinoille tilaamalla 3 000 nallea.


title: Teddykarhu

text: Maailman ensimmäinen teddykarhu-museo perustettiin Petersfieldiin, Englantiin vuonna 1984.


title: Matti Virkkunen

text: Matti Samuli Virkkunen (28. heinäkuuta 1908 Kangasala – 11. heinäkuuta 1980 Hämeenlinna) oli suomalainen varatuomari, Kansallis-Osake-Pankin (KOP) pitkäaikaisin pääjohtaja (1948–1975) ja ulkoasiainministeriön kauppapoliittisen osaston päällikkö (1945–1947).


title: Matti Virkkunen

text: Virkkunen oli kokoomuksen asettama Urho Kekkosen vastaehdokas presidentinvaaleissa 1968. Hän kampanjoi ”suomalaisen elämänmuodon ylläpitäjänä”. Virkkunen sai vaalissa 24 prosenttia äänistä.


title: Matti Virkkunen

text: Virkkusen vanhemmat olivat kokoomuspoliitikko, kirkkoherra ja kansanedustaja Paavo Virkkunen ja käsityönopettaja Katri Thulé. Virkkunen valmistui ylioppilaaksi Helsingin Suomalaisen normaalilyseon klassiselta linjalta vuonna 1927. Hän suoritti ylemmän oikeustutkinnon vuonna 1934 ja sai varatuomarin arvon vuonna 1937.


title: Matti Virkkunen

text: Vuonna 1934 Virkkunen aloitti ulkoasiainministeriön palveluksessa. Hän työskenteli vuosina 1939–1941 varakonsulina Lontoossa ja vuonna 1941 ulkoasiainministeriön jaostosihteerinä. Vuosina 1941–1945 hän toimi ministeriön kauppapoliittisen osaston apulaisosastopäällikkönä ja suunnitteli sekä toimeenpani sotavuosien kauppapolitiikkaa. Virkkunen toimi osaston päällikkönä 1945–1947 järjestäen elintarvikehuoltoa ja talouselämän rahoitusta ja ollen mukana ratkomassa sotakorvauksiin liittyneitä ongelmia ja neuvottelemassa Suomelle merkittävää dollarilainaa Yhdysvalloista.


title: Matti Virkkunen

text: Virkkunen oli vuodesta 1936 naimisissa KOP:n pääjohtaja Mauri Honkajuuren tyttären Eeva Honkajuuren kanssa. Vuonna 1947 hänestä tuli KOP:n johtokunnan jäsen ja seuraavan vuonna pääjohtaja Mauri Honkajuuren kuoltua. Virkkusen pääjohtajakaudella KOP kasvoi voimakkaasti muun muassa fuusioiden ja konttoriverkon laajentamisen kautta. Vuonna 1949 pankkiin liitettiin Pohjolan Osake-Pankki ja vuonna 1958 Suomen Maatalous-Osake-Pankki. KOP oli myös toteuttamassa Rauma-Repola Oy:n fuusioitumista 1952. Virkkusella oli tärkeä rooli myös Yhtyneet Paperitehtaat Oy:n jaossa 1950-luvun alussa ja saneeraamisessa 1960-luvulla.


title: Matti Virkkunen

text: Virkkusella oli useita luottamustehtäviä, ja hän toimi muun muassa yli 20 vuoden ajan Keskuskauppakamarin puheenjohtajana (1950–1972).


title: Lumikenkäjänis

text: Lumikenkäjänis ("Lepus americanus") on varsinaisten jänisten sukuun kuuluva, pohjoisamerikkalainen jäniseläinlaji. Laji on yleinen Alaskassa, Kanadassa, Yhdysvaltain pohjoisosissa ja Kalliovuorilla.


title: Lumikenkäjänis

text: Nimensä lumikenkäjänis on saanut takakäpälistään, joiden anturat ovat pitkien jäykkien karvojen peittämät ja levittäytyvät lumikenkien tapaan niin että lumi kannattaa eläintä paremmin. Korvat ovat lyhyemmät kuin useimmilla muilla jäniksillä.


title: Lumikenkäjänis

text: Metsäjäniksen tapaan lumikenkäjänis vaihtaa väriä vuodenajan mukaan ja on talvella valkoinen. Korvien kärjet ovat kuitenkin tunnusomaisesti mustat myös talvella.


title: Lumikenkäjänis

text: Lumikenkäjänis on tunnettu populaatiosykleistään. Jänisten runsaus vaihtelee voimakkaasti muutaman vuoden jaksoissa. Vaihtelut ovat voimakkaampia pohjoisessa kuin etelässä.


Indiana Jones ja kristallikallon valtakunta () on neljäs Indiana Jones -elokuva. Sitä suunniteltiin yli kymmenen vuotta: käsikirjoituksia tehtiin useita, ja lopullinen käsikirjoitus perustuu Jeff Nathansonin käsikirjoitukseen, jota George Lucas ja David Koepp ovat viimeistelleet. Elokuvan ensi-ilta oli vuonna 2008.


title: Indiana Jones ja kristallikallon valtakunta

text: 30. joulukuuta 2006 Lucas tiedotti, että kaikki elokuvan tekoon liittyvät osapuolet ovat tyytyväisiä käsikirjoitukseen. Elokuvan kuvaukset alkoivat kesäkuussa 2007, ja sen maailmanensi-ilta oli perjantaina 23. toukokuuta 2008. Vaikka edellisestä Indiana Jones -elokuvasta oli kulunut jo 19 vuotta, seikkailija-arkeologin rooliin palasi nyt 65-vuotias Harrison Ford. Myös "Kadonneen aarteen metsästäjät" -elokuvassa esiintynyt Karen Allenin näyttelemä Marion Ravenwood esiintyy sarjan uudessa elokuvassa.


text:
Yhdeksäntoista vuotta edellisen elokuvan tapahtumien jälkeen, nyt 58-vuotias Indiana Jones saa vastaansa neuvostoliittolaisia sotilaita etsiessään salaperäistä kristallikalloa ja Akatorin kaupunkia Etelä-Amerikan viidakoista.
Vuonna 1957 Indiana Jones ja George ”Mac” McHale ovat joutuneet eversti Irina Spalkon johtamien neuvostoliittolaisten agenttien kaappaamiksi. Venäläiset tunkeutuvat Area 51:llä sijaitsevaan valtion varastoon ja pakottavat Indianan etsimään sieltä laatikon, joka sisältää kymmenen vuotta aiemmin Roswelliin New Mexicoon pudonneen Maan ulkopuolisen elämänmuodon jäänteet. Laatikon löytymisen jälkeen Mac pettää Indianan, sillä venäläiset ovat lahjoneet hänet. Indianan onnistuu paeta autiomaahan, jossa hän kuitenkin joutuu keskelle ydinräjähdyksen vaikutuksien tutkimista varten rakennettua lavastekaupunkia. Indiana kuitenkin selviää räjähdyksestä. Myöhemmin FBI löytää ja tutkii hänet Macin venäläisyhteyksien takia. Marshall Collegeen palaamisen jälkeen Indiana saa vapautuksen työstään määrittelemättömäksi ajaksi.


text: Juna-asemalla Indianan pysäyttää motoristi Mutt Williams, joka kertoo Indianalle, että tämän vanha kollega Harold Oxley on kidnapattu sen jälkeen kun hän oli löytänyt kristallikallon Perusta. Indiana kertoo Muttille legendan kristallikallosta. Se oli löytynyt mystisestä Akatorin kaupungista, ja se joka palauttaisi tuon kallon takaisin kaupunkiin, saisi hallintaansa sen yliluonnolliset voimat. Mutt antaa Indianalle kirjeen äidiltään, joka on myös kidnapattu. Kirje sisältää Oxleyn muinaisella eteläamerikkalaisella kirjoituksella kirjoittaman arvoituksen, joka johtaa heidät Perun Nazcan linjoille. Siellä he saavat selville, että Oxley oli suljettu mielisairaalaan kristallikallon voimien aiheuttamien psyykkisten mielenhäiriöiden takia ennen kuin venäläisen kaappasivat hänet. Oxleyn sellistä he löytävät vihjeitä, jotka johdattavat heidät Francisco de Orellanan, Akatoria 1500-luvulla etsineen ja sille tielle jääneen konkistadorin haudalle. He löytävät haudasta kristallikallon, ja Indiana päättelee Oxleyn piilottaneen sen sinne.